
Forord 

V ed Afgangseksamen for studerende kræves 
nu foruden en almindelig Oversigt over den 
danske Litteraturs Historie et enkelt Afsnit af 
denne udførligere gennemgaaet. Nærværende 
lille Bog er udarbejdet nærmest som Hjælpe- 
middel ved »Periodelæsningen«; muligvis vil 
den dog ogsaa kunne finde Læsere uden for 
de studerendes Kreds. — Den vil blive efter- 
fulgt af flere lignende Smaaskrifter. 

S. M. 

JVLellem de mange, til Dels meget dygtige dan- 
ske Forfattere i det attende Aarhundrede staar 
Ludvig Holberg som den eneste virkelig store; 
ingen uden han har Krav paa at nævnes som en 
Opdrager for sit Folk — som en Mand, hvis Ger- 
ning har løftet det op til et højere og friere Livs- 
syn, ind i en ny Tidsalder. Med en vis Ret kalde 
vi da Perioden, hvori han virkede, den Holbergske. 
Dog kun med en betinget. Holberg giver ikke 
sin Tid dens Præg, lige saa lidt som han er et 
Udtryk for, hvad der i den er det ejendommelige. 
Han virker, som saa mange andre af Menneske- 
slægtens Velgørere, mere for Efterslægten end for 
sine samtidige, mægtig, som han er i Kraft af det 
Forspring, han har for disse. Den Holbergske 
Periodes Mænd ere, bortset fra Mesteren selv, 
næsten alle fuldgode Repræsentanter for »det lærde 
Tidsrum«, hvis Arbejde de fortsætte uden at lade 
sig væsentligt paa virke eller bringe ud af Sporet 
af den store Mester, hvem de knap forstaa. Først 
de senere Slægtled have lært at skønne paa, hvad 
det danske Aandsliv skylder Holberg — »lært ham 
at kende af hans Frugter«. 

1 

Ludvig Holberg fødtes i Bergen den 3die 
December 1684. Faderen var en brav, opvakt, 
vidt berejst Mand, der fra simpel Soldat havde 
tjent sig op til Oberstløjtnant og Kommandant 
paa Fæstningen Bergenhus. Han døde, da Lud- 
vig, der var den yngste af tolv Børn, kun var fem 
Fjerdingaar gammel, og efterlod sig en ikke ringe 
Formue; af denne gik imidlertid den største Del 
kort efter tabt ved en Ildsvaade. I en Alder af 
ti Aar mistede Ludvig Holberg ogsaa sin Moder, 
blev saa indskreven som Soldat og, som han selv 
fortæller, »antagen til det oplandske geworbene 
Regiment. Thi det var i den Tid Brug i Norge 
at aflægge Officerernes Børn med Soldatergage, 
saa de fra Vuggen af bleve opofrede til Krigen«. 
Holberg fik straks Korporals Rang og har vel saa 
smaat deltaget i de militære Øvelser, men længe 
kan dette ikke have staaet paa; da det viste sig, 
at hans Evner og Tilbøjeligheder gik i Retning af 
Studeringerne, fik han Lov til at deltage i en 
— for øvrigt meget tarvelig — Privatundervisning, 
og noget senere blev han permitteret. En medvir- 
kende Grund hertil var det, at den Korporalsløn- 
ning, han skulde have haft, paa en eller anden 
Maade kom i urette Hænder; der blev i alt Fald 
ikke betalt for hans Ophold og Undervisning, og 
Manden, i hvis Hus han var, sendte ham da hjem 
til hans Fødeby. Stort har hans Majestæt Kon- 
gens Krigshær næppe tabt derved. 

I Bergen boede Holberg hos sin Morbroder 

Peder Lem, »et meget lystigt Hoved og behagelig 
i Omgængelse« ; sin Undervisning fik han i Byens 
Latinskble, og han har sikkert dyrket Studierne 
med Flid, om han end paa den anden Side ikke 
har forsømt Lejligheden til at gøre Iagttagelser 
rundt omkring blandt de mange forskellige Slags 
Mennesker, der færdedes i den livlige og ejendom- 
melige Handels- og Søfartsby. I hvilken Udstræk- 
ning han den Gang gav sig af med digteriske 
Forsøg, ved man ikke; kun om eet af dem for- 
tæller han selv. Betegnende nok var det et »sa- 
tyrisk Vers« ; en kvindelig Slægtning af hans Mad- 
moder havde vakt hans Harme, og denne gav 
han Luft i et Digt; Peder Lem fik fat paa det 
og syntes i Førstningen temmelig vred, men da 
det kom til Stykket, formede dog hele Irettesæt- 
telsen sig som en Formaning til en anden Gang 
at vise større Omhu over for Reglerne for Vers- 
bygning og Rim. 

I Aaret 1702 blev Holberg dimitteret fra Sko- 
len, rejste til København og underkastede sig ved 
Universitetet sin Studentereksamen. Helst vilde 
han nu være bleven i Hovedstaden for at tilende- 
bringe sine Studier, men han havde ikke Raad 
dertil og* drog saa tilbage til Norge, hvor han 
»fik Kondition« hos Præsten i Vos (i Gudbrands- 
dalen); han skulde læse med Præstens Børn og 
tillige hjælpe med de kirkelige Forretninger; i de 
Dage var jo Studentereksamen nok til at give en 
vis gejstlig Myndighed. Som Prædikant naaede 

Holberg i Løbet af det Aar, han brugte til at 
»piske Børn og omvende Bønder«, stort Ry; 
»Bønderne«, siger han selv, »holdt mig for saa- 
dan en Mester i at prædike, at de lignede mig 
med salig Mester Peder, en af deres forrige Præ- 
ster, hvilken de ansaa som den anden Chrysosto- 
mus« *). Mindre Glæde havde han af sin Gerning 
som »Børnepisker« ; han egnede sig aabenbart kun 
daarligt til at være Ungdomslærer, ikke mindst 
paa Grund af sit »choleriske Temperament« **), og 
det voldte ham da næppe synderlig Sorg, da han 
fik sin Afsked, fordi han under sine Forsøg 
paa at »omstøbe den yngste Søn, som Moderen 
kælede for, til Menneske, behandlede denne med 
nogen Haardhed«. Han rejste nu igen til Køben- 
havn med de faa Penge, han havde sparet sam- 
men i Vos, og efter et Aarstids Forløb tog han 
sin teologiske Embedseksamen med bedste Karak- 
ter, skønt han ved Siden af sine Fagstudier havde 
brugt en Del Tid til at lægge sig efter Fransk og 
Italiensk. Pengene vare imidlertid slupne op, og 
om Embede var der foreløbigt intet Haab ; saa var 
der da intet andet for end igen at se sig om efter 
en Huslærerplads. En saadan fik Holberg hos Vice- 
biskoppen i Bergen, men ogsaa her følte han sig 
ilde tilfreds. Sine ledige Timer fordrev han med 



*) Johannes Chrysostomus (o: Gjidenmund), en særligt 
for sin Veltalenhed navnkundig Kirkelærer fra det 
4de Hundredaar. 
**) sit heftige og pirrelige Sindelag. 

at læse i en Dagbog, hans Husbond havde ført 
paa Rejser i Udlandet. Herved vaktes hans Lyst 
til at se sig om i Verden, og den blev tilsidst saa 
stærk, at han til Trods for sine Venners Advarsler 
besluttede sig til at give efter for den. Løst og 
fast blev gjort i Penge; det blev til tresindstyve 
Daler. Nogen stor Sum var det jo ikke, men 
Holberg følte sig overbevist om, at han, naar den 
var opbrugt, nok i Udlandet skulde kunne tjene 
sit Brød som Lærer i levende Sprog, og i 1704 
drog han af Sted. 

Rejsens Maal var Amsterdam; i en fjorten Da- 
ges Tid morede han sig med at se paa Byens 
»Kuriositeter«; saa meldte Pengesorgerne sig igen; 
Pungen var næsten tom, og Udsigt til at tjene 
noget var der ikke paa et Sted, hvor, som han 
snart mærkede, »de lærdeste Professores ikke 
agtedes saa meget som en Skipper«. Rejse hjem 
vilde han dog nødig, skønt ikke blot de trange 
Kaar, men ogsaa en haardnakket Feber, han 
havde paadraget sig, nok kunde synes at mane 
dertil; saa traf det sig, at en Læge gav ham det 
Raad at søge Helbredelse ved de varme Kilder i 
Aachen. Til denne By kom han med seks Rigs- 
daler i Lommen, og da han i tre Uger havde 
brugt Badene, vare hans Penge saa vidt gaaet 
med, at han — efter et mislykket Forsøg paa at 
liste sig bort fra sit Logis uden at betale Værten 
— maatte gaa til Fods tilbage til Holland. I Am- 
sterdam, hvortil han kom, friet for sin Feber og 

efter Omstændighederne ved godt Mod, lykkedes 
det ham efter mange frugtesløse Forsøg at rejse 
et Laan, saa han kunde give sig paa Vej til 
Hjemlandet. Han havde da været borte omtrent 
et Aar; hvad han i al den Tid har taget sig for, 
ved man ikke synderligt om; Grunden til, at han 
selv oplyser saa lidt desangaaende , er vel nær- 
mest den, at han i en senere Alder saa vidt mu- 
ligt har villet undgaa at tænke paa og tale om, 
hvad han i denne sit Livs sørgeligste Periode har 
maattet døje og nedlade sig til. 

Til Bergen, hvor han dog havde Slægtninger, 
som kunde støttet ham, vilde han ikke tilbage; 
det stod ham klart, at han der vilde blive plaget 
med Spydigheder i Anledning af »den daarlige 
udenlandske Rejse«. Han gik da til Kristians- 
sand og var der saa heldig ved Hjælp af en 
Throndhjemsk Student, Christian Brix, at faa Ad- 
gang til en Del velhavende Borgerfamilier og Op- 
fordring til at undervise disses Børn i Fransk; 
det meste af sin Kost fik han for at lære en 
Præst Engelsk. I Løbet af Vinteren 1705 — 6 
tjente han saa meget, at han kunde betale al sin 
Gæld og endda beholde tolv Rigsdaler til Rest; 
stort Ry som sproglærd fik han ogsaa, hvorvel 
hans Kundskaber i de levende Tugemaal i Virke- 
ligheden vare meget tarvelige. Men Herligheden 
fik en brat Ende; der kom en Konkurrent til 
Kristianssand, en falleret hollandsk Købmand, som 
ogsaa vilde undervise i Fransk. De to Sprog- 

lærere mødtes da til en Mundkamp, der førtes paa 
Fransk, og »aldrig har vel dette Sprog været 
elendigere medhandlet end den Gang«. Men da 
de to Medbejlere saaledes fik hinandens Vankun- 
dighed at vide, »agtede de det for raadeligst at 
holde gode Miner, slutte Fred og dele Embedet 
ligesom Cæsar og Pompejus«. Holberg kunde saa 
meget des lettere gaa ind paa et saadant Forlig, 
som han allerede den Gang havde sat sig for i 
en nær Fremtid at give sig ud paa en ny Uden- 
landsrejse. 

Denne Gang vilde han prøve sin Lykke i Eng- 
land; en Foraarsdag 1705 sejlede han sammen 
med sin Ven Christian Brix fra Arendal og lan- 
dede fire Dage derpaa ved Gravesend; derfra van- 
drede de til London, hvor de kun opholdt sig faa 
Dage, og rejste saa til Oxford. I denne navn- 
kundige Universitetsby blev Holberg — bortset 
fra en kortere Udflugt til London — godt og vel 
to Aar; det første halve Aarstid levede han i sær- 
deles knappe Kaar sammen med Brix og vistnok 
for en stor Del paa dennes Bekostning; efter Ven- 
nens Hjemrejse maatte han skaffe sig Udkommet 
ved at undervise. Hermed gik det imidlertid 
helt godt. Holberg havde straks efter at være 
kommen til Oxford ladet sig indskrive ved Univer- 
sitetet og havde hurtigt gjort adskillige Bekendt- 
skaber; disse fik efterhaanden det Indtryk af ham, 
at han ikke alene var en stor sproglærd, men 
ogsaa en Mester i Musiken, og snart havde han 

gode Indtægter som Lærer, dels i Sprog, dels 
— og især — i Fløjtespil. Fløjten forstod Hol- 
berg saa vel at »traktere«, at han endog blev 
regnet for værdig til at optages som virkende 
Medlem af en Oxfordsk Musikforening. I det 
hele førte han i Oxford et fornøjeligt og selskabe- 
ligt Liv, var godt lidt af de engelske Studenter 
for sin brave Karakter og sit muntre Sind og 
agtet for sine Kundskaber, særlig for den Færdig- 
hed, hvormed han talte Latin. Om, hvad han i 
de to Aar studerede, har han ikke selv givet 
nogen fyldig Oplysning; det har dog sikkert været 
dels almindelig Historie og Kirkehistorie, dels for- 
skellige juridiske Fag. En stærk og frugtbar Paa- 
virkning modtog han af hele det friske Aandsliv, 
der paa den Tid rørte sig i England. 

Da Holberg havde bestemt sig til at drage 
hjem, fik han fra sine Oxforder medstuderende 
et Tilbud om, at de vilde udrede Rejsepengene 
for ham ; dette Vidnesbyrd om Velvillie rørte ham 
meget, men han svarede dog, at han nok kunde 
klare sig med sine egne Spareskillinger. Han 
rejste da til London, hvor han »anvendte en Del 
Tid paa at se alt, hvad mærkværdigt man der 
kan faa at se uden Penge«, og derpaa med et 
svensk Skib til Helsingør; Vejen derfra til Køben- 
havn tilbagelagde han til Fods og kom dertil i 
Foraaret 1707, altsaa efter to Aars Fraværelse. 

Aldeles blottet for Pengemidler, som han var, 
maatte, Holberg nu se at finde paa noget, hvor- 

med han kunde tjene til Udkommet; Lærer for 
Børn vilde han nødig være; saa indbød han ved 
et latinsk Program Studenterne til en Række 
Forelæsninger, han paa sit Værelse vilde holde 
over »udenlandske Rariteter« — hvilket sagtens 
vil sige fremmede Kulturforhold. Tilhørere mødte 
der i Hobetal, men »da de skulde betale, viste 
det sig, at de havde lært den Kunst at gøre sig 
usynlige«, saa det eneste Udbytte, han havde af 
sit Arbejde, var en dyb Hilsen, naar han senere 
mødte en af dem paa Gaden. En Tid levede han 
nu igen som Huslærer og fik saa en Plads som 
Rejsehovmester for en rig ung Mand; paa sin 
Udflugt med denne besøgte han Dresden, men fik 
der sin Afsked og tog hjem over Leipzig, Halle 
og Hamburg. Efter sin Hjemkomst var han atter 
et Aarstid Huslærer, men opgav sin Stilling som 
saadan, da han (i 1709) fik en Plads paa Borchs 
Kollegium. Der boede han i fem Aar i stor Fat- 
tigdom og lidet anset af de andre studerende, 
fordi han ikke gav sig af med — som de og 
Erasmus Montanus — at disputere over ørkesløse 
Spørgsmaal; til de smaa latinske Afhandlinger, 
han i Følge Kollegiets Love skulde skrive en af 
om Aaret, valgte han Emner, der vare for prak- 
tiske til af Samtiden at godkendes som »lærde og 
kuriøse Materier« : »Om Udenlandsrejser i viden- 
skabeligt Øjemed«, »Om Sprogstudier«, »Om Be- 
tydningen af det historiske Studium« og »Om det 
tiltalende ved Musiken«. I denne Periode var 

det, han begyndte sin Virksomhed som For- 
fatter. 

Holbergs første Bog — de latinske Afhand- 
linger ere tabte — var hans »Introduktion til 
de europæiske Rigers Historier« 1711, en lille 
Verdenshistorie, der begynder med Redegørelsen 
for de ældste græske Statssamfund og føres 
op omtrent til Forfatterens egen Tid. Det er 
ingenlunde noget udmærket Værk; i det hele er 
det vel ganske livligt skrevet, og hist og her er 
Fremstillingen endog ualmindelig klar og malende, 
men det er kun i ringe Grad støttet paa selv- 
stændige Kildestudier og altfor overlæsset med 
Enkeltheder. Bogen blev stærkt angreben af Hi- 
storikeren Andreas Høyer, der søgte at hævde, at 
den i det væsentlige var udskreven efter et Ar- 
bejde af den tyskfødte, i Sverrig virksomme For- 
sker Pufendorff; Holberg værgede for sig med 
megen Skarphed. Efter dette Arbejde fulgte en 
Fortsættelse, Anhang til den historiske In- 
troduktion, og senere — i 1714 — en Intro- 
duktion til det forrige Seculi Historie (Tildragel- 
serne under Kristian den Fjerde og Frederik 
den Tredie), der ikke blev trykt, men hvis første 
Del af Forfatteren overraktes i Haandskrift til 
Kongen; denne tog vel imod Værket og lønnede 
Holberg ved at udnævne ham til Professor ved 
Universitetet. Dette vilde dog kun sige, at han 
fik Professortitel og Rang samt Løfte om det før- 
ste Lærerembede, der blev ledigt; om Gage eller 

om noget Krav til at holde Forelæsninger var der 
foreløbigt ikke Tale. 

Heldigvis fik Holberg omtrent samtidigt her- 
med nogen Indtægt ad anden Vej ; det var det 
Rosenkrantzske Stipendium — 100 Daler aarligt i 
fire Aar — , der blev ham tilstaaet. At der med 
dette Stipendium fulgte en Forpligtelse til at gøre 
en Udenlandsrejse (egentlig til at »rejse ud til de 
lutherske Akademier«), kunde ikke være Holberg 
imod; Lyst til at se sig om i fjerne Lande havde 
han jo altid haft, og desuden mente han, at han 
vilde kunne leve billigere blandt fremmede end i 
København, hvor han nu som Professor vilde 
være nødsaget til at »føre sig anstændigen op«. 
Han rejste da til Amsterdam, derfra, til Dels med 
Trækskøjte, over Rotterdam og Antwerpen til 
Brussel og vandrede saa paa sin Fod til Paris. 
Haardt holdt det der for den forhen velmeriterede 
Fransklærer at gøre sig forstaaelig for de ind- 
fødte, der, da han bad dem skaffe sig »logis«, 
svarede ham , at »hende kendte de ikke« ; de 
troede, at han spurgte efter en Pige ved Navn 
Lucie; en anden Gang fik han det Skudsinaal, at 
han »talte Fransk som en tysk Hest«. Senere 
lærte han dog at finde sig til rette, men holdt 
sig i længere Tid meget for sig selv; »jeg levede«, 
siger han, »meget filosofisk uden for al menneske- 
lig Omgængelse som i en Udørken, talte alene med 
mig selv og mine Bøger; jeg. spaserede vel hver 
Dag i de publique Haver og saa der en utallig 

Hob Mennesker, men Haverne vare "for mig som 
vilde Skove, og Menneskene som Træer«. Biblio- 
tekerne gæstede han flittigt, især det Mazarinske, 
uden for hvilket de franske Studenter flokkedes 
om Morgenen for, naar der blev lukket op, at 
løbe Væddeløb ind til Bibliotekaren; den, der 
kom først, kunde da sikre sig det mest efter- 
tragtede Værk, Bayles Leksikon. Der er ingen 
Tvivl om, at Holberg mangen Gang har deltaget i 
denne Konkurrence; Bayle er blandt de franske 
Forfattere den, der har paavirket ham stærkest,, 
og hvem han oftest omtaler med Ærbødighed*). 
Foruden Bibliotekerne besøgte Holberg jævnligt 
Parlamentet og Retssalene for at høre paa For- 
handlingerne og morede sig ogsaa med at være 
til Stede ved teologiske Disputatser, undertiden 
endog som aktiv Deltager. Efter at have været 
nogle Maaneder i Paris blev han ked af det en- 
somme Liv og begyndte at søge Omgang, dels 
med Landsmænd, dels med indfødte Studenter. 
Meget tarveligt maatte han leve for at komme ud 
af det med sine hundrede Rigsdaler aarligt; han 
mærkede snart, at det var umuligt for ham at 
tjene noget i Paris, hvor »alt var dyrt undtagen 
Lærdom«. Ikke des mindre fattede han, da han 
havde opholdt sig halvandet Aar i Paris, den 



*) Pierre Bayle, navnkundig fransk Filosof fra Slutnin- 
gen af 17de Aarh., hævdede en af Religionen uaf- 
hængig Sædelære og afgjort Uoverensstemmelse mel- 
lem Tro og Viden. 

Plan at udstrække sin Rejse længere, end det op- 
rindeligt havde været bestemt. En fransk Student 
fortalte ham, at man kunde komme til Rom for 
tyve Rigsdaler; Holberg »spidsede Øren dertil; 
Lysten drog til den ene Side, Fornuften til den 
anden; omsider sejrede Lysten, thi det gaar med 
Begærlighed til at rejse udenlands som med dem, 
der rende ned ad et stejlt Bjærg; ingen af dem 
kan holde stille, om de end ville«. I Sommeren 
1715 gav han sig paa Vej Syd paa med laant Pas 
og altsaa under falsk Navn og kom, dels med 
Flodfartøj, dels til Fods, over Lyon og Avignon 
til Marseille. Derpaa sejlede han til Genua; paa 
Sørejsen led han af Feber og var, da han kom i 
Land, saa syg, at han maatte tilbringe en Del af 
de fjorten Dage, han opholdt sig i Genua, i Sen- 
gen, plaget af en optrækkerisk Vært, der krævede 
Penge for »Natteleje« for hver Gang, han maatte 
lægge sig en Timestid. Fra denne Elendighed 
udfriedes han dog af en tilfældig Bekendt, en 
Landsmand, der bankede Værten og skaffede den 
syge et andet Logis. Noget fik Holberg dog trods 
sin Feber set af Byens Mærkværdigheder; saa 
indskibede han sig igen for at sejle til Roms 
Havnestad, Givita vecchia. Men heller ikke denne 
Sørejse skulde løbe af uden Genvordigheder. Først 
sinkedes Farten af Modvind; da Vejrforholdene 
bleve gunstigere, blev Skibet jaget af en nord- 
afrikansk Sørøver, som rimeligvis vilde have taget 
det, hvis ikke Synet af et andet, mere fristende 

Bytte havde formaaet ham til at dreje af. Efter 
at være kommen i Land vandrede Holberg de to 
Dages Vej fra Civita vecchia til Rom, hvor han 
blev om Efteraaret og det meste af Vinteren 
1715 — 1716. Ogsaa her levede han ensomt, mest 
optagen af sine Studier; han lavede selv sin Mad, 
»men for at mine sædvanlige Studeretimer ikke 
skulde forhindres ved mine Kogeforretninger, 
havde jeg staaende ved Ilden Pen og Blæk og 
havde Bogen i den ene Haand og Grydeskeen i 
den anden«. Jævnligt færdedes han, skønt han 
stadigt plagedes af Feberen, mellem Byens og 
Omegnens Oldtidslevninger; ogsaa Bibliotekerne 
gæstede han flittigt, men havde rigtignok sjældent 
fuldt Udbytte af dem, da mange af de Bøger, 
han ønskede at bruge, vare forbudne som kæt- 
terske. 

I Slutningen af Februar forlod Holberg Rom; 
han valgte at gøre Rejsen Nord paa til Fods, 
dels af Frygt for Ulemperne ved en Sørejse, dels 
fordi han mente, han vilde kunne »drive Feberen 
til Dørs med den idelige Bevægelse«, endelig og- 
saa af Hensyn til den slet fyldte Pengepung. 
Over Florents og Bologna naaede han Alperne og 
vandrede gennem Savoyen, »hvilket Land, end- 
skønt det er klippefuldt og fælt at se til, er der 
dog mange smukke Stæder og Byer deri« ; — for 
Naturskønhed manglede Holberg, som næsten alle 
sine samtidige, al Sans. Rejsen fortsattes derpaa, 
dels til Fods, dels paa Flodfartøj, gennem Frank- 

rig; Feberen fulgte stadig med, og det Husraad, 
han en enkelt Gang lod sig forlede til at bruge 
mod den, at drikke sig en vældig Rus, hjalp ham 
ikke. Trods Sygdommen kom han dog »saa tyk 
som en Borgmester« til Paris; den »idelige Motion« 
voldte naturligt, at han »kunde æde som en Hest«. 
I Paris blev han en Maaned og brugte uden Nytte 
en Mængde Medicin, gik saa til Amsterdam og 
blev der af med Feberen — som han selv ikke 
var utilbøjelig til at tro, ved en hel Dag at musi- 
cere sammen med gode Venner. Over Hamburg 
drog han endelig til København, hvortil han kom 
i Sommeren 1716. 

Halvandet Aar levede han nu i Fattigdom; 
hvorledes han i den Tid opholdt Livet, ved man 
ikke; kun er det oplyst, at han et Par Gange fik 
mindre Understøttelser af de Universitetet under- 
lagte Midler. Endnu i 1716 udgav han et Skrift 
med Titelen Introduktion til Natur- og Folkeretten, 
en livlig og let forstaalig Redegørelse for den al- 
mindelige Retslæres Grundsætninger; Eksemplerne 
havde han taget fra danske og norske Love, me- 
dens hans Forgængere paa det givne Omraade 
stedse havde hentet dem fra Romerretten. I den 
første halve Snes Aar vakte denne Bog kun ringe 
Opmærksomhed; senere blev den paaskønnet og 
solgtes i flere Oplag. 

Da Holberg endelig i Slutningen af 1717 fik 
fast og lønnet Plads ved Universitetet, var det 
ikke et Professorat i et af hans Hovedfag — Hi- 

storie eller Retslære — , man gav ham, men i 
Metafysik*), den rent »spekulative« Filosofi, et 
Fag, der aldrig havde haft Værd for ham, og 
hvormed han ikke havde syslet, siden han i sine 
unge Dage kneb sig igennem det med en »anden 
Karakter«. Hans Virksomhed som Professor i 
Metafysik har da næppe baaret synderlige Frugter 
for ham selv eller for andre, og glad var han, 
da han efter to Aars Forløb kunde ophøre med 
den og overtage Stillingen som Lærer i de gamle 
Sprog. Over disse læste han indtil 1730, da han 
blev Professor i Historie; fra 1737 var han i 
fjorten Aar Universitetets Kvæstor (Styrer af dets 
Pengesager) og som saadan fritagen for at holde 
Forelæsninger. Kun en enkelt Gang gæstede han 
i denne Periode Udlandet; det var i 1725 — 26, 
da han tilbragte en Vinter i Paris. 

»Hidindtil«, siger Holberg i sin Selvbiografi, 
»havde jeg anvendt al min Tid paa Jura, Historie 
og Sprog og sat alt andet til Side, i Besynderlig- 
hed Poesien, hvilken jeg havde saadan Afsmag udi, 
at jeg ikke engang kunde finde ringeste Fornøjelse 
i at høre det allersirligste Vers . . . Men saadan er 
Menneskenes Humør, at de undertiden faa Lyst 
igen til det, de tilforn ikke have kunnet lide, thi 
man fornøjes ved Forandring paa Studeringer, 



*) I den Tid var det Skik at ansætte den Videnskabs- 
mand, der var udset til Universitetslærer, ikke i det 
Fag, hvori han var særligt uddannet, men i det, som 
tilfældigvis først blev ledigt. 

ligesom Jorden ved Forandring paa Sæden.« 
Først skrev han da en Satire paa Vers, et poetisk 
Forsøg, som han selv uden synderlig Grund kal- 
der en Efterligning efter den romerske Digter 
Juvenalis, Poeten raader sin gamle Ven Jens Larsen 
fra at gifte sig. I sin Udmaling af de Farer, en 
gammel Mand udsætter sig for, naar han gifter 
sig med en ung Pige, og i det hele af de Mislig- 
heder, Ægtestanden kan medføre, indeholder Dig- 
tet adskillig frisk og god Komik; en Ven, til hvem 
Forfatteren viste det, roste det, og Holberg følte 
sig derved tilskyndet til at vove sig i Kast med 
en større digterisk Opgave. Resultatet blev »det 
bekendte komiske Poéma, som endnu læses og 
opregnes saa godt som udenad baade af Svenske 
og Tyske, hvilke af Begærlighed til at læse dette 
Vers have lagt sig efter det danske Sprog« — 
Holbergs udødelige Epos Peder Paars. 

Det var i 1719, at Holberg udgav første »Bog« 
af En Sandfærdig Ny Wiise Om Peder Paars Som 
giorde en Regse fra Callundborg til Aars, Skreven 
til Lægedom, Trøst og Husvalelse for alle got Folk, 
som lide Kaars og Modgang her i Verden, af Hans 
Mickeisen Borger og Indvaaner i Callundborg, Med 
skiønne Anmerkninger neden under efter den ny 
Maade, Siunges efter den Melodie: Arma virumque 
cano*) &c. Eller som den gamle Østerlandske Viise 



*) Begyndelsen af Vergils Æneide: »Vaabenbrag synger 
jeg om og om Manden . . . « 

2 

"AvSqu fiol zwBnB Movtra*) &c. Klinger vel til alle- 
slags Instrumenter, især til Hackebræt eller Lire. — 
Trykt i dette Aar. Kort efter offentliggjordes anden 
Bog, nogle Maaneder senere tredie, og endelig, i 
1720, optryktes de tre Bøger sammen med en 
fjerde; nogen egentlig Slutning fik Digtet aldrig. 
Sjelden har vel i de nordiske Lande noget 
Digterværk straks ved sin Fremkomst vakt saa 
stor Opmærksomhed og saa stærk Forargelse som 
Peder Paars. Som bekendt er det efter sin Form 
og til Dels ogsaa efter sit oprindelige Anlæg Pa- 
rodi paa de homeriske Digte og Vergils Æneide 
samt — ved sine pudsige Noter — en Satire 
over de lærdes Kommentarer til disse Oldtids- 
digte, for hvis Storhed og Skønhed Holberg ingen 
Sans havde. Allerede dette kunde været nok til 
at vække Harme, men endnu værre stillede Sagen 
sig derved, at Holberg, alt som Arbejdet skred 
frem, mere og mere formede dette som en Satire 
over menneskelig Daarlighed, en Række uafvende- 
lige Udfald mod alt det bagvendte og taabelige, 
der levede og trivedes i Tiden. Naar man saa- 
ledes slaar løs paa en hel Tidsalder, paa, hvad 
der tilsammen giver denne det væsentlige Præg, 
er det en Selvfølge, at mange enkelte maa føle 
sig trufne og vaande sig under Snærten. Satiren 
blev af de lærdes og »dannedes« store Flertal 



*) Begyndelsen af Homers Odysse: »Musa, fortæl mig 
om Manden . . .« 

— Pedanterne — stemplet som ugudelig (Præsten 
paa Anholt), fornærmelig mod Øvrigheden (den 
egennyttige og uvidende Foged), fuld af Haan 
mod Universitetet og dets »Exercitsier« (Disputat- 
sen om Gudinden Venus's Saar), i det hele som 
et ondskabsfuldt Angreb paa det helligste og ær- 
værdigste. Og det var ingenlunde blot aandelige 
Undermaalere, der saa paa Sagen med saadanne 
Øjne. En af dem, der vakte Stormen mod Hol- 
berg, var den udmærkede Historiker Hans Gram, 
og den, som ivrigst rasede mod Digtet og dets 
Forfatter, var Frederik Rostgaard, der vel ikke 
var nogen fremragende Aand, men dog en Mand, 
som stod paa Højdepunktet af sin Tids Dannelse 
og udmærkede sig ved ikke ringe Lærdom; Gram 
var med at støbe Kuglerne, Rostgaard skød dem 
ud. Han ejede Anholt og følte sig derved for- 
pligtet til at værne denne Øs Indbyggere mod 
Forfatterens »usømmelige og bespottelige Expres- 
sioner«, der desuden ramte »Universitetet, Rektor, 
Biskoppen og andre Professorer, ja den kristelige 
Religion og Guds hellige Ord« saa vel som »den 
høje Øvrighed og de af den satte Love og Anord- 
ninger« ; i sit Klageskrift til Kongen krævede han, 
at »den rette Autor burde efterforskes*), Skriftet kon- 
fiskeres, og de Eksemplarer, som kunde paagribes, 



*) Peder Paars var jo udgiven under Forfattermærket 
Hans Mikkelsen , men for øvrigt var det straks vit- 
terligt for alle, hvem »den rette Autor« var. 

2* 

til Autors velfortjente Beskæmmelse af Bøddelen 
opbrændes«. Kong Frederik den Fjerde var dog 
for fornuftig til at gøre videre ved Sagen; han 
skal selv have moret sig over Digtet, og Stats- 
raadets Erklæring gik ud paa, at dette kun »be- 
stod af fingeret Skæmt, som hellere kunde være 
bleven udeladt end skreven«, men som dog ikke 
kunde fortjene haard Straf. Hvor mange der i 
1720 have været frisindede nok til at dømme om 
Peder Paars fra det rette Synspunkt, er ikke 
godt at sige; nu har det alt længe hævdet sin 
Plads som det ypperste komiske Epos, vor Litte- 
ratur ejer, været godkendt som ren Komik, saa 
godt som uden Spor af personlig Satire. Rigest 
paa sprudlende Lystighed som i det hele friskest 
og fyldigst er Digtets første Halvdel; i de senere 
Afsnit er der en mattere Tone, ligesom de hist og 
her tynges af en alt for ligefrem Moraliseren. 
Versene (Alexandrinere) ere ikke alle lige korrekte ; 
dog falde de gennemgaaende livligt og kraftigt. 

Samme Aar, som fjerde Bog af Peder Paars 
blev trykt, havde Holberg et alvorligt Sammenstød 
med sine lærde Standsfæller. Han var bleven 
Medlem af Universitetets Konsistorium (Styrelses- 
raad) og tillige dettes Sekretær; som saadan 
skulde han skrive et Program i Anledning af, at 
en Del unge »Videnskabsdyrkere« havde erhvervet 
»akademiske Grader« (vare blevne »Baccalaurei« 
og »Magistre«). I dette Program udtalte Holberg 
saa aabent sin Opfattelse af hele den Maade, hvor- 

paa Studierne dreves ved Universitetet, og hvor- 
paa dettes Lærere røgtede deres Gerning, og skar 
saa hvast løs med Spydigheder, at man fandt 
Grund til at »undertrykke« Skriftet og bede Gram 
forfatte et andet. 

I 1722 udgav Holberg en Bog, som underligt 
nok bærer Titelen Fire Skæmtedigte, skønt den i 
Virkeligheden indeholder fem saadanne. Det er 
Digte af meget forskellig Karakter og Værd; mær- 
keligst iblandt dem er en »Kritik over Peder 
Paars«, hvori Forfatteren i Form af en Samtale 
mellem »Hans Mikkelsen« og to andre Personer 
klart og aandfuldt gør Rede for sin Satiredigt- 
nings Væsen og Berettigelse og gendriver de An- 
ker, man har fremført imod den. »Apologie for 
Sangeren Tigellius« handler om Vægelsindethed ; 
»Heraklitus og Demokritus« (Navnene paa to old- 
græske Filosofer, af hvilke den første efter Sagnet 
altid græd, den anden lo over Verdens Daarlig- 
hed) søger at kaste Lys over tvende forskellige 
Livssyn; »Poeten raader sin gamle Ven Jens Lar- 
sen fra at gifte sig« er tidligere nævnt. I »Zille 
Hansdotters Forsvar for Kvindekønnet« fremsætter 
Holberg som saa ofte før og senere sin Opfattelse 
af Kvindens Ret til Ligestilling med Manden. 

Aaret 1722 var for øvrigt et af de mærkeligste 
i Holbergs Liv og derved i vor Litteraturs Histo- 
rie: da var det, han ved sine første Komedier 
grundlagde den danske Skueplads. 

Den gamle danske »Skolekomedie« var hen- 

sygnet, og intet andet, der blot nogenlunde var i 
Stand til at tilfredsstille Trangen til sceniske Fore- 
stillinger, var traadt i dens Sted. Folkets store 
Mængde maatte nøjes med Forestillinger af Line- 
dansere, stærke Mænd, »Hanswurster« og andre 
deslige Gøglere eller fik, naar det kom højt, et 
Spektakelstykke af en omrejsnnde »Bande« ; kun 
ved Hoffet optraadte af og til fremmede — mest 
franske og italienske — Selskaber, som opførte 
Skuespil og Operaer, men dertil havde kun de 
fornemste Adgang. Saa hændte det, at en Fransk- 
mand, René Montaigu, der, rimeligvis som Instruk- 
tør, havde været knyttet til en Trup, der havde 
»ageret« for Hoffet, søgte og fik Tilladelse til at 
»indrette og forestille Komedier i det danske 
Sprog« ; kort i Forvejen havde en Landsmand af 
ham, Etienne Capion, uden Held prøvet det med 
tyske og franske; nu sluttede de to sig sammen 
for efter Tilskyndelse af flere dannede og ind- 
flydelsesrige Mænd at aabne en dansk Skueplads. 
Teater havde man alt i en Bygning, der med 
den ene Side vendte ud til Gotersgade, med den 
anden til Lille Grønnegade (nu Ny Adelgade); 
som Skuespillere hvervedes otte unge Mænd, mest 
jydske Studenter, og tre Damer; Montaigu paatog 
sig at uddanne og vejlede dem. Saa gjaldt det at 
faa Stykker at opføre. Man henvendte sig derom 
til Forfatteren af Peder Paars og fandt ham villig 
til at støtte det nye nationale Foretagende; uden 
Tvivl havde han, allerede før Henvendelsen rette- 

des til ham, flercf af sine Komedier liggende fær- 
dige, og af dem skænkede han foreløbigt Skue- 
spillerselskabet fem: Den politiske Kandstøber, 
Den vægelsindede, Jean de France, Jeppe paa 
Bjærget og den fem Akters Geert Westfaler. »Den 
danske Skueplads« aabnedes den 23nde September 
1722 med en Prolog af Rostgaard, der vel altsaa 
nu maa have udsonet sig med Holberg, og som 
var en af de ivrigste til at fremme Skuepladsens 
Tarv; derefter spilledes Moliéres »Gnieren«. Det 
første originale Stykke, der, vistnok allerede den 
anden Aften, gik over Scenen, var Den politiske 
Kandstøber, som »blev forestillet med Tilskuernes 
største Behag; der var en saadan Mængde, at 
mange maatte blive staaende i Gangen og kunde 
paa ingen Maade trænge sig ind«. Ogsaa Jean de 
France og endnu mere Jeppe paa Bjærget gjorde 
Lykke; derimod syntes Publikum mindre godt om 
Den vægelsindede og Geert Westfaler; det første 
fandt man »for alvorligt«, og i det sidste trættede 
»de samme saa tit gentagne Diskurser saaledes 
alle Tilskuerne, at mange gik bort, før det var til 
Ende« *). Holberg skrev et Forsvar for denne 



*) Holberg regnede selv disse to i Virkeligheden for- 
holdsvis svage Arbejder blandt sine bedste; om 
> Geert W.« siger han endog, at han altid har elsket 
denne Komedie >som sin Øjesten«. Men dette er 
kun et Vidnesbyrd blandt flere om, at Holberg som 
saa mange andre store Digtere manglede Evne til 
rigtig Vurdering af sine egne Værkers indbyrdes 

Komedie, men fandt sig dog senere foranlediget 
til at omarbejde den til et Enaktsstykke. I 1723 
opførtes Barselstuen, Den ellevte Juni, Jakob von 
Thyboe, Den stundesløse, Erasmus Montanus, Don 
Ranudo, Ulysses von Ithacia, Uden Hoved og Hale y 
Hekseri eller blind Aliarm og Melampe; i 1724 og 
1725 spilledes Maskerade, Julestue, Henrik og Per- 
nille og flere — i alt indtil 1728 hele 28 Stykker, 
deriblandt saa godt som alle hans dramatiske 
Mesterværker. 

Ved de første Forestillinger, »den danske 
Bande« gav, var der stor Tilstrømning, men ret 
længe varede det ikke, før det viste sig, at der 
endnu var for lidt Dannelse i Folket til, at dettes 
store Flertal vedvarende skulde foretrække god 
Komedie for den Art Gøgl, hvormed denne stadig 
maatte konkurrere. Flere Gange maatte man 
standse med Forestillingerne for efter længere 
eller kortere Mellemrum at prøve at faa dem i 
Gang igen; en af disse Standsninger blev i 1727 
betegnet med Holbergs vemodigt-lystige Efterspil 
Den danske Komedies Ligbegængelse. I det føl- 
gende Aar prøvede man igen, da Kongen havde 
lovet at støtte Skuepladsen med 1500 Rigsdaler 
aarlig. Men i Oktober indtraf Københavns store 



Rangforhold. Det tarvelige Alderdomsarbejde >Plu- 
tus« sætter han saaledes højt over »Jeppe paa Bjær- 
get«, om hvilket han udtaler, at han > ingen Ros vil 
have derfor« — fordi > Materien« dertil er laant fra 
en gammel Fortælling! 

Ildebrand, der gav Indbyggerne andet at tænke 
paa end Komedier. Saa døde Frederik den Fjerde 
og fulgtes af den pietistiske Kristian den Sjette, 
under hvis Regering Teateret maatte holdes lukket ; 
det blev først aabnet igen under Frederik den 
Femte, 1747. Holberg optog da paany sin Virk- 
somhed i Skuepladsens Tjeneste, men de seks 
Stykker, han nu i sin fremrykkede Alder skrev 
for det, vare i det hele af liden Værd; kun i 
Abracadabra, en Omarbejdelse af den gamle ro- 
merske Digter Plautus's »Spøgelsekomedie«, er der 
endnu en ikke ringe Del af hans oprindelige Lune. 
Holberg siger selv, at hans Komediedigtning 
ikke har bragt ham andet end Alarm, Misundelse 
og Arbejde. Helt efter Bogstaven maa denne Ud- 
talelse nu næppe forstaas; der er ingen Tvivl om, 
at den store Digter jævnligt har følt dyb Tilfreds- 
stillelse ikke blot ved Vidnesbyrdene om, at hans 
Komedier »diverterede«, men først og fremmest i 
Bevidstheden om, at han ved dem virkede til 
Fremme for gode Sæder og sund Fornuft. Hol- 
berg fremhæver selv som en af sine Hovedfortje- 
nester, at han i sine Skrifter har »moraliseret paa 
alle brugelige Maader« ; Komedierne have for ham 
deres Værd først og fremmest, fordi de hævde en 
»god og nyttig Moral« og bidrage til at drive 
menneskelige Daarligheder ud ved at vise disse i 
latterlig Belysning; Skuespillenes rige Komik er 
for ham kun et Middel til at vække Opmærksom- 
hed og faa Moralen til at glide ned; han »mænger 

Galskab i Komedierne« af samme Grund, som 
»Apotekerne forgylde deres Piller«. Denne Art af 
Selvvurdering er i god Overensstemmelse med hele 
Tidsalderens Syn paa Poesien som en Virksomhed, 
der kun skulde og kunde gaa ud paa tjene højere 
Formaal; dersom imidlertid nu til Dags en anden 
tillod sig at tale saaledes om en af de største 
Komediedigtere, Verdenslitteraturen kender, vilde 
man kalde ham en Pedant. Indrømmes maa det 
ganske vist, at Holberg ved sine Skuespil kan 
have udrettet adskilligt i Retning af at aabne sine 
Landsmænds Øjne for mange Slags Taabeligheder 
og Unatur og hjælpe dem til et sundere Livssyn. 
Men for os er dog det Hovedsagen, der, om man 
kan tro Digteren paa hans Ord, for ham var det 
underordnede. Naar vi i Jeppe paa Bjærget, i 
Erasmus Montanus, i Den politiske Kandstøber se, 
hvad der maa regnes mellem vor Litteraturs 
kosteligste Klenodier, er det ikke, fordi vi paa- 
skønne disse Kunstværkers Betydning for den 
sande Opfattelse af de lavere Stænders Menneske- 
rettigheder, af den lærde Stands Pedanteri eller af 
Godtkøbspolitikken, men fordi vi i dem møde den 
ægte Komik, der kun opstaar ved Samvirken af 
dybtgaaende Menneskekundskab, Kærlighed til det 
sande menneskelige og det menneskelig sande og 
en Humor, der i det hele som i det enkelte ser 
paa Tilværelsen med overlegen Ro og overlegen 
Retfærdighedsfølelse . 

Man har, uden dog at kunne trække Grænsen 

bestemt, delt Holbergs Komedier i Karakter- og 
Intrigestykker. I de førstnævnte — Arbejder som 
Den politiske Kandstøber, Den stundesløse, Den 
vægelsindede, Jakob von Thyboe — er det Digte- 
rens væsentlige Maal at give Billedet af en en- 
kelt Person saaledes, at hans Egenheder, særligt 
de mindre gode, skarpt belyses til advarende Eks- 
empel for andre; her kommer altsaa »Moralen« 
haandgribelig for Dagen; i Intrigekomedierne — 
Henrik og Pernille, Kilderejse o. s. v. — er Hoved- 
sagen den snildt opfundne Handling og de pudsige 
Situationer. Gennemgaaende er det hos Holberg 
kun de komiske Skikkelser, der ret have Kød og 
Blod, men de ere da ogsaa opfattede og tegnede 
med en i vor Litteratur enestaaende Kraft og 
Glans, glimrende karakteriserede ved Repliker af 
den mest sprudlende og rammende Lystighed; 
Elskeren og Elskerinden, den brave Borger, der 
staar som den sunde Fornufts og Billighedens Re- 
præsentant (flere Leonarder, Ovidius i Uden Hoved 
og Hale o. s. v.), have sjældent interesseret ham, 
saa han har faaet noget personligt levende ud 
af dem. Sin Intrige (Stykkets Handling) faar han 
ofte Grundtrækkene til anden Steds fra, af For- 
tællinger eller Skuespil af fremmede Forfattere ; hvad 
han skylder sine Forgængere, er i det hele ikke 
lidet. Blandt disse maa nævnes den gamle romer- 
ske Digter Plautus, der med Rette regnes for hele 
den nyere Komediedigtnings Fader ; fra ham stam- 
mer saaledes det ofte brugte Træk at lade »Intri- 

gen« sætte i Værk af den snedige Tjener. I endnu 
større Gæld staar Holberg til Franskmanden 
Moliére (1620 — 1673), der blev hans Mønster, 
hvad Scenegangen og hele Handlingens Udvikling 
angaar; i den Henseende naaede Holberg vel al- 
drig sit beundrede Forbillede, medens han paa 
den anden Side langt overgaar dette ved friskt og 
umiddelbart Lune; Shakespeare har han næppe 
kendt; paa den Tid, da han levede i Oxford, var 
denne Alverdens største Dramatiker netop lidet 
agtet i sit Fædreland. Hvor meget nu end Hol- 
berg har laant af andre, altid bruger han dog det 
fremmede med fuld kunstnerisk Frihed, optager 
og bearbejder det rent personligt og giver det et 
fuldt ud nationalt Præg; ofte opfinder han ogsaa 
alt, eller dog alt væsentligt, selv. 

Efter Hjemkomsten fra sin femte og sidste 
Udenlandsrejse udgav Holberg 1726 Metamorphosis 
eller Forvandlinger, hvori han søger at tilvejebringe 
et Modstykke til de navnkundige »Forvandlings- 
digte« af Romeren Ovidius; ligesom denne genfor- 
tæller de Sagn, der handle om Menneskers Om- 
skabelse til Dyr eller Træer, digter Holberg om 
Dyrs Forvandling til Mennesker: en Gedebuk bli- 
ver til en kamplysten lærd, Ræven til en Diplo- 
mat, Skaden til en Barber. Det ejendommeligste 
i det for øvrigt lidet værdifulde Digt er en Epi- 
sode, der omhandler et Besøg i Underverdenen, 
hvor de fordømte straffes; i »gloende Kobberokser« 
pines saaledes »de Folk, som kaldes Ortodokser«, 

der »under falske Skin af hellig Nidkærhed skal 
udaf Hovmod, Hævn forstyrre Landefred«. 

I den lange Periode, da Komediehuset holdtes 
lukket, udgav Holberg sine vigtigste videnskabelige 
Arbejder. I 1729 kom saaledes hans Danmarks 
og Norges Beskrivelse, en kvik og indholdsrig Bog 
med ypperlige Redegørelser for Folkenes og Insti- 
tutionernes Udvikling. Fra 1732 — 1735 udkom i 
tre Bind hans store Danmarks Riges Historie. 
Holberg udtaler selv, at han, da han lavede sig 
til at skrive det danske Folks Historie fra Rigets 
Begyndelse indtil sine egne Tider, gav sig i Færd 
med »et desperat Værk, som ingen anden endnu 
havde gjort Forsøg paa«. Ganske vist forelaa 
Arild Hvitfelds store Danmarks Krønike (trykt før- 
ste Gang 1595 — 1604), men dette Arbejde var kun 
beregnet paa de lærdes Tarv; for Menigmand var 
det med al sin ubearbejdede Stofmængde og sit 
tarvelige Sprog saa godt som ubrugeligt. Hvad 
Holberg vilde, var at tilvejebringe en sammen- 
hængende Danmarkshistorie, der ved hele Stof- 
fets Ordning og Behandling, ogsaa ved sin Sprog- 
form, kunde egne sig til Brug for alle dem af 
Folket, der overhovedet sad inde med Forudsæt- 
ningerne for at kunne læse en alvorlig Bog. Til et 
saadant Foretagende var der imidlertid kun faa 
og for en stor Del tarvelige Forarbejder; den, der 
vovede sig ind paa det, maatte i det væsentlige 
selv samle og sigte sit Stof. »Men«, siger Hol- 
berg, »som jeg ofte har Lyst at sejle blandt Klip- 

per, og jeg er vant til at trænge igennem Diffi- 
culteter [Møjsommeligheder] , blev jeg af Tingens 
Vanskelighed selv opmuntret til at forsøge, hvor 
vidt Kræfterne til saa stor Byrde kunde strække 
sig . . . Jeg saa , førend jeg begyndte paa saa vig- 
tigt et Værk, at jeg havde en stor Hob Manu- 
skripter^ fornøden, hvorudover jeg søgte i det hele 
Rige efter historiske Monumenter [o: Kildeskrifter], 
og alle, som vidste af mit Foretagende, de saa 
godt som kappedes om at meddele mig dem, de 
havde.« 

Holberg gik da til sin store Gerning som en 
samvittighedsfuld Mand; det blev dog ikke som 
Mønster paa »kritisk Historieskrivning«, hans Dan- 
markshistorie fik fremragende Værd ; han var ikke 
af dem, der, som hans udmærkede samtidige, 
Gram, kunde sætte Maaneders Arbejde paa at 
klare et eller andet i og for sig lidet vigtigt Tids- 
regningsspørgsmaal. Bogen har sin store Betyd- 
ning mest derved, at den — ved Siden af at være 
saa 'grundig og nøjagtig, som man kunde vente 
det af en ærlig og klog Forsker som Holberg — 
er saa let og fornøjelig at læse, saa frisk og per- 
sonlig i Opfattelsen af Kendsgerninger og Skikkel- 
ser, saa livfuld og kraftig i sin Form — en virke- 
lig Folkebog. Mindst heldig som ogsaa mindst 
udførlig er Holberg i de Afsnit, der omhandle 
Oldtid og Middelalder*); for disse Perioder inter- 

*) Første Bind (856 Sider) indeholder hele Oldtidens og 
Middelalderens Historie og af den nyere Tid indtil 

esserer han sig kun i ringere Grad, fordi det 
staar for ham som en umulig Ting her at faa 
det, der for ham er det vigtigste, den historiske 
Sandhed, rigtigt frem. Men jo mere han nærmer 
sig sin egen Tid, des paalideligere og des mere 
fængslende bliver hans Fremstilling, ogsaa af de 
kulturhistoriske Forhold, hvilke han i det* hele i 
Modsætning til sine Forgængere viser stor Op- 
mærksomhed. 

Samtidigt med, at Holberg arbejdede paa sin 
store Danmarkshistorie, skrev han paa Latin to 
smaa Bøger til Undervisningsbrug, en Verdens- 
historie og en Geografi; i dem begge undgik han 
heldig den Fristelse til Tørhed og til Overlæsselse 
med Enkeltheder, som saa let frembyder sig under 
Udarbejdelsen af den Slags kortfattede Skrifter. I 
1737 udgav han en livlig Bergens Beskrivelse (nær- 
mest historisk og kulturskildrende), i 1738 og 1740 
et af sine Hovedværker, Almindelig Kirkehistorie, 
om hvilken han selv med rigtig Forstaaelse ud- 
taler, at »adskillige Ting rekommanderede denne 
Bog: 1) mener man, at den er skreven upartisk; 
ofte lastes [i den] Kirkelærerne, undertiden roses 
Kættere, ja de romerske Paver selv faa der deres 



Kristian den Anden. I andet Bind (977 S.) optages 
næsten den halve Plads af Kristian den Fjerde, tre- 
die indeholder kun Frederik den Tredies Historie, og 
dermed slutter Bogen. Holberg mente, at ingen Hi- 
storieskriver mægter forsvarligt at skildre sin egen 
Tid. 

velfortjente Berømmelse. 2) At den verdslige 
Historie altid føres ind med Kirkehistorien; da 
flyder det ene af det andet, og en Historie baner 
Vejen til den følgende, og den rette Aarsag til 
Kætterier, Oprør og Forfølgelser vises .... 3) Jeg 
har mest gjort mig Umag for at udføre [gøre 
Rede for] Oprindelserne til alle Kirkestiftelser; 
ved Enden af hvert Seculi Historie tilføjes et Por- 
træt paa Kirkens og Lærdommens Tilstand. Dette 
og meget andet har gjort Materien, som i sig selv 
var almindelig, behagelig og ligesom ny.« Frem- 
stillingen føres kun op til Reformationstiden ; paa 
en »upartisk« Redegørelse for denne vilde det 
sikkert ikke have været raadeligt at indlade sig i 
Kristian den Sjettes Tid, mindst for en Mand, der 
som Holberg uden Tvivl har haft mere tilovers 
for den Calvinske Nadveropfattelse end for 
Luthers. 

I 1742 udgav Holberg sin indholdsrige og liv- 
ligt skrevne Jødiske Historie, ved hvis Udarbejdelse 
han foruden Bibelen og Josefus*) har brugt en 
Mængde nyere Skrifter. I 1739 kom hans Adskil- 
lige store Heltes og berømmelige Mænds sammenlig- 
nede Historier. Han efterligner her den græske 
Historieskriver Plutarcus, sammenstiller ligesom 



*) Flavius Josefus, jødefødt, men opdragen som græsk- 
romersk Videnskabsmand, skrev i anden Halvdel af 
første Aarh. e. Kr. sit Folks Historie, idet han særlig 
udførligt omhandlede den Krig, der endte med Jeru- 
salems Indtagelse. 

denne de Mænd, han vil skildre, to og to, fortæl- 
ler efter en moralfilosoferende Indledning deres 
Levnedsløb og slutter med en værdsættende Jævn- 
førelse af dem; Personerne ere »mestendels asiati- 
ske og indianske, hvis Bedrifter gemenligen ere 
ubekendte« — Dschingiskan og Tamerlan, Zoroaster 
og Muhamed, Sokrates og Epaminondas, Sulla og 
Cæsar o. s. v. Bogen gjorde megen Lykke, ligesom 
den i 1745 trykte Adskillige Heltinden og navn- 
kundige Damers Historier, der har det Fortrin 
frem for sin Forgænger, at de skildrede Personer 
— Dronningerne Margrethe af Danmark og Elisa- 
beth af England, Johanne Gray og Leonora Chri- 
stina, Maria Stuart og Christine af Sverrig — have 
mere almindelig Interesse. Mellem Holbergs histo- 
riske Skrifter bør endnu nævnes hans tre Latinske 
Epistler (Epistolae ad virem perillustrem, o : Breve 
til en højberømmelig Mand), 1727, 1735 og 1748. 
Disse Breve indeholde en Selvbiografi og ere 
endnu Hovedkilden til vor Viden om hans Lev- 
nedsløb, ligesom de give en Mangfoldighed af Bi- 
drag til Oplysning om hans Karakter og hele hans 
. Livssyn. 

Bækken af de historiske Værker blev i 1741 
afbrudt af den højst mærkelige, paa Latin udgivne 
satirisk-moraliserende Boman Niels Klims under- 
jordiske Rejse, af alle Holbergs Skrifter det, hvori 
han fuldstændigst — om end for det meste ad 
indirekte Vej — lægger sin Opfattelse af alt, hvad 
der vedrører Samfundsmoralen, for Dagen. Den 

3 

norske Student Niels Klim kommer ved at under- 
søge en Bjærghule ind i det indre af Jorden, der 
tænkes som en hul Kugle, hvori der findes en 
hel Verden med Solsystem og Planeter. I denne 
underjordiske Verden færdes han en Række af 
Aar, og efter at han ved et nyt mærkeligt Tilfælde 
er kommen op paa Jordens Overflade igen, skil- 
drer han sine Oplevelser dernede — Statssamfund, 
sociale, religiøse og moralske Forhold, vidt for- 
skellige fra, hvad der trives og er godkendt hos 
os. Kejserriget Potu, som Klim først lærer at 
kende, kan, bortset fra en Del Overdrivelser, som 
Forfatteren har tilladt sig for at understrege sin 
Opfattelse, og adskillige lidet betydende Vilkaarlig- 
heder, betegnes som Holbergs Idealstat, i hvilken 
hans Tanker om fornuftig Statsforfatning (ind- 
skrænket Arvemonarki), om Lovgivning og Rets- 
pleje, om Gudsdyrkelse og Teologi (fuldkommen 
Trosfrihed), om Studieforhold og Embedsbesættel- 
ser, om Kønnenes indbyrdes Forhold (fuldstændig 
Ligestilling) o. s. v. ere virkeliggjorte; i andre 
Riger træffer Klim Forhold, der kunne tjene som 
Karikaturer af de europæiske. Det hele er i Lig- 
hed med ældre Skrifter af tilsvarende Art (som 
Englænderen Swifts »Gullivers Rejser«) gennem- 
ført i en Slags Eventyrstil; næsten overalt er Skil- 
dringen lige saa udmærket ved Lune og frisk Op- 
findsomhed som ved Tankedybde. Bogen gjorde 
overordentlig Lykke og blev oversat paa ikke 
mindre end syv Sprog (allerede i 1742 paa Dansk). 

Grunden til, at den blev skreven paa Latin, var 
efter Forfatterens egen Opgivelse den, at han ikke 
ønskede den i Hænderne paa Menigmand, der sik- 
kert vilde misforstaa den ; den blev trykt i Leipzig, 
rimeligvis fordi Holberg, der netop i 1741 var 
Universitetets Censor, hverken kunde finde det 
passende selv at forsyne den med sit »imprima- 
tur« (»maa trykkes«) eller raadeligt at søge en af 
sine Embedsbrødre konstitueret for denne Bogs 
Vedkommende. 

Ligefrem moraliserende optræder Holberg i de 
fleste Stykker af sine Moralske Tanker, 1744, en 
Samling af 63 populærfilosofiske Afhandlinger 
over mangfoldige meget forskellige Emner, som 
han drøfter fra et i høj Grad frisindet — ofte i 
religiøs Henseende fritænkerisk — Standpunkt; 
han taler her om Trosspørgsmaal (»Om For- 
staaelse af Guds Væsen«, »Om at ransage sin 
Tro«, »Om Ikkekristnes Salighed«, »Om Trostvang« 
o. s. v.), om forskellige Laster og Fejl (»Karrighed 
og Ødselhed«, »Ærgerrighed«, »Affekteret Gravi- 
tet« o. s. v.), undertiden ogsaa om Emner af anden 
Art (»Om Satirer«, »Om Disputationer« , »Om 
Ægteskab«, »Om fremmede Ord i Modersmaalet« 
o. m. m.). Ogsaa dette Skrift, der paa mange Ste- 
der er helt lystigt, er af stor Vigtighed for Be- 
dømmelsen af hele Holbergs Livssyn; i ikke rin- 
gere Grad gælder dette om hans 539 danske 
Epistler (Afhandlinger i Brevform), der udkom i 
fem Bind 1748—1754, det sidste efter Forfatte- 

3* 

rens Død. Her er der en endnu større Afveks- 
ling i Emnerne end i »Moralske Tanker« ; ikke 
alene filosofiske, religiøse og moralske, men ogsaa 
historiske, kritiske, landøkonomiske og adskillige 
andre Spørgsmaal omhandles i broget Mangfoldig- 
hed, snart i alvorlig Stil, snart i udpræget skæmte- 
fuld Tone. 

Ved sine Skrifter tjente den umaadeligt arbejd- 
somme Holberg, uagtet han led store Tab ved, at 
andre eftertrykte dem, hvilket Loven dengang ikke 
skærmede imod, en ikke ringe Formue, som han 
stærkt øgede ved kloge Omsætninger; for sin egen 
Person brugte han kun lidet ud over, hvad det 
kostede ham altid at gaa pynteligt klædt. I 1740 
og 1745 købte han to Hovedgaarde i Sorøegnen 
og gjorde sikkert derved udmærket gode Forret- 
ninger. Formuen blev til sidst meget betydelig, og 
nu gjaldt det for ham at faa truffet en Afgørelse 
af, hvorledes den bedst kunde komme det Sam- 
fund, for hvis Tarv han altid havde arbejdet, til 
gode efter hans Død; sine norske Slægtninger 
brød han sig ikke om; han skyldte dem saa vist 
heller ikke stort. Rigdommen skulde bruges »til 
Publici Nytte, saa Efterkommerne ikke saa meget 
skal sige, at jeg har været Ejer af Midler, som at 
jeg har været Forvalter derover«. En Tid var 
det hans Plan at stifte »et lærd Societet, især for 
det danske Sprog« (Ep. 447), men da saadanne 
Selskaber imidlertid stiftedes af andre (Det danske 
Videnskabernes Selskab 1742 og Det danske Sel- 

skab for Fædrelandets Historie 1745), nøjedes han 
foreløbigt med at oprette et Legat til »fattige Jom- 
fruers Udstyr« og bestemte omsider hele Hoved- 
massen af Formuen for »Det ridderlige Sorøiske 
Akademie«, der efter i længere Tid at have været 
nedlagt blev genoprettet 1747. Herregaardene Bro- 
rup og Tersløsegaard bleve da slaaede sammen til 
«t Baroni og testamenterede til Akademiet tillige- 
med en større Pengesum og Digterens Bogsamling ; 
til Tak optog Regeringen ham i Friherrestanden. 
Den store Gave kom imidlertid Akademiet til gode 
tidligere end oprindeligt tænkt, idet Holberg alle- 
rede nogle Aar før sin Død lod Testamentets Be- 
stemmelser træde i Kraft. ♦ 

Al sin Tid havde Holberg haft et skrøbeligt 
Legeme og været tilbøjelig til Hypokondri; i Efter- 
sommeren 1753 viste det sig, at hans Bryst var 
stærkt angrebet, og ved Aarets Udgang erklærede 
Lægen hans Tilstand for haabløs; hertil sagde 
han: »Det er mig nok, at jeg i al min Levetid 
har søgt at være en nyttig Borger i mit Fædre- 
land, vil derfor gerne dø, siden jeg mærker, at 
mit Sinds Kræfter ej heller længere staa mig bi.« 
Saa lod han en Præst hente og modtog Nadverens 
Sakramente; hans Død indtraf Natten mellem den 
27nde og 28nde Januar 1754. I Sorø Kirke hvi- 
ler nu hans Lig i en skøn Marmorsarkofag. 

— Holberg er, som sagt , sin Tidsalders eneste 
store danske Mand, om der end rundt om ham 
trivedes gode, ja endog særdeles betydelige Evner 

og gjordes adskilligt værdifuldt Arbejde, ikke 
mindst af Professorer ved Universitetet, som i og 
efter Holbergs Tid jævnlig fik Tilgang af gode 
Kræfter. Blandt Videnskabsmændene er der dog 
næppe mere end en enkelt, der med nogen Ret 
kan kaldes hans Aandsfrænde; det er Populær- 
filosoffen Frederik Christian Eilschov. Han 
var født 1725 og døde allerede 1750, # men i hans 
korte Levetid lykkedes det ham dog i Kraft af 
fremragende Evner og sjælden Arbejdsomhed at 
faa fuldført en Række af værdifulde Værker, der, 
sete under eet, gaa ud paa at hævde, at Filosofien 
kan og bør lægges til rette, saa dens Resultater 
kunne komme almindeligt dannede Læsere til gode, 
og at vise Muligheden deraf i Praksis. Atten Aar 
gammel udgav han sin første Bog, En kort Anvis- 
ning til at eftertænke, indrettet efter de ustuderedes 
Begreb (en populær Haandbog i Logiken); efter i 
sit 2 Inde Aar at have taget Magistergraden holdt 
han Forelæsninger ved Universitetet. Det var 
hans Hensigt at omhandle Filosofien i alle dens 
Underafdelinger paa folkelig Maade, saa vidt som 
muligt med Forbigaaelse af fremmede Ord og 
vanskeligt forstaaelig »Terminologi« ; vor »Fru 
Moders Maal« var efter hans Overbevisning rigt 
nok, eller kunde i alt Fald uddannes til at blive 
det, til at give alle Forestillinger Udtryk. Dette 
Storværk hindrede Døden ham dog i at faa ud- 
ført; hvad han fik fuldendt, var dog ikke lidet, 
først og fremmest de Filosofiske Breve, der udkom 

1748 som Frugter af dyb og selvstændig Tænk- 
ning over meget forskellige Emner af almenmen- 
neskelig Interesse, saaledes om Ungdommens frugt- 
bare Undervisning, om Kvindens Ret til aandelig 
Udvikling og om Menneskenes Pligter mod Dyrene. 
I 1749 fulgte hans »Fruentimmerfilosofi eller alvor- 
lige og lystige Samtaler med et Fruentimmer om 
det, der er nyttigt og fornøjeligt i alle Filosofiens 
Parter«. Eilschov viser sig i disse og andre Skrif- 
ter som en af vor Litteraturs skarpeste Tænkere 
og ejendommeligste Stilister, som en Mand, der, 
hvis han ikke var død saa ung, utvivlsomt vilde 
have givet vor Aandsudvikling et mægtigt Stød 
fremad. I religiøs Henseende staar han Rationalis- 
men nær; uden just at ville slaa en Streg over 
Aabenbaringen mener han dog, at man kun kan 
føre sig dennes Resultater til gode ved Fornuftens 
Hjælp og under dennes stadige Kontrol; den 
»naturlige Religion« maa være Grundlaget. Paa 
Modersmaalets Udvikling fik Eilschov Indflydelse 
dels ved som Populærfilosof at vise en Form for 
Fremstillingen af den rene Tænknings Resultater, 
dels ved ligefrem at danne nye Ord, af hvilke 
ikke faa fik Hævd (Overflade, Omegn, Sædelighed, 
Tonekunst, Højskole, Valgsprog, sandsynlig o. s. v.) ; 
de fleste af dem findes i hans udmærkede, paa 
Latin skrevne Betragtninger over, hvor vidt Moders- 
maalet kan anvendes i Videnskaben; med en Prøve 
paa en dansk Kunstordbog. 

Det var i den Holbergske Periode, at den. Form 

for Religiøsitet, man kalder Pietisme, blev den 
raadende i Danmark og Norge; i Tyskland, hvor 
den var opstaaet som en Protest mod den golde 
Ortodoksi, der i sin stærke Betoning af »den rene 
Lære« mere og mere naaede frem til at overse 
Kravene til et kristeligt Levned, bredte den sig 
til Norden og fik her under Kristian den Sjette sin 
fulde og i høj Grad ensidige Udvikling. I Sammen- 
hæng hermed staar det, at Teologien som Viden- 
skab i den Holbergske Periode maatte spille en langt 
mere underordnet Rolle end i den foregaaende; jo 
mere Pietismen, inden for hvilken jo alt til sidst 
flyder ud i religiøse Stemninger, griber om sig, 
des mindre Sans bliver der for teologisk Lærdom. 
Menigmands Trang til religiøs Læsning tilfredsstil- 
ledes ved en Mængde Prædikensamlinger, »Trak- 
tater« og »gudelige Betragtninger«, mest flove og 
smagløse, ofte for sund Følelse rent modbydelige 
med deres Svælgen i Suk og Salighed, i Jesu 
Blod og Jesu Kys; alene Titlerne paa nogle saa- 
danne kunne være ret oplysende; et af Hoved- 
værkerne er J. Hegelahrs »En liden Traktat om 
Jesu Vunder og saarede Sjæl«, andre hedde »En 
hellig Anatomi ved Guds hellige og kraftige Ord«, 
»Nogle med Blod besprængte Blomster«, »Lyst- 
mad eller Forældre- og Børnekonfekt« . Den Mand, 
der ved sin Stilling og sin Personlighed udøvede 
den største Indflydelse paa det kirkelige Omraade, 
var Kristian den Sjettes Hofpræst Bluhme — han fik 
i 1736 Konfirmationen indført og var den ivrigste 

i Kampen mod alle frisindede Skrifter, saaledes 
mod »Niels Klim« — , men som Forfatter virkede 
han kun lidet. I de teologiske Fag var en anden 
udpræget Pietist, Erik Ludvigsen Pontoppi- 
dan, født 1698, en Tid Biskop i Bergen, død 
som Universitetets Prokansler (øverste Tilsyns- 
mand) 1764, den mest fremtrædende Skribent. 
Paa Folkets kirkelige Opfattelse fik han stor Ind- 
flydelse ved sin autoriserede Skolebog Sandhed til 
Gudfrygtighed udi en Forklaring til Luthers liden 
Katekismus, 1737*), der i Danmark brugtes i alle 
Skoler og ved Konfirmationsundervisningen, indtil 
den i 1794 afløstes af Balles Lærebog; i Norge 
er den endnu i Brug; hans i sin Tid meget læste 
teologiserende Roman Menoza, en asiatisk Prins, 
der drog Verden omkring og søgte Kristne . . . men 
fandt lidet af det, han søgte, er et kejtet og ingen- 
lunde aandfuldt Arbejde, som dog har en Del 
Interesse ved det Lys, de i den udtalte Domme 
kaste over det 18de Aarhundredes Pietismes Opfat- 
telse af sig selv saa vel som af sine Modsætninger 
og af mangfoldige af Tidens Livsytringer. Mere 
Værd for Efterverdenen have Pontoppidans histo- 



*) »Pontoppidans Forklaring« bliver i vore Dage meget 
haanligt omtalt, især af dem, der kun kende den af 
Navn. I Virkeligheden er det en mere udpræget 
kristelig Bog end Balles Lærebog og fyldestgør med 
alle sine formelle Mangler dog altid noget bedre end 
denne de Krav, der maa stilles til en saadan Bog i 
Retning af almen forstaaelig Udtryksmaade. 

riske og statistiske Arbejder, især hans paa Tysk 
skrevne Annales ecclesiae Danicae oder Kirchen- 
Historie des Reichs Dånnemarck; ukritisk og, især 
i sine første Afsnit, ofte unøjagtig, som den er, 
regnes den dog endnu for uundværlig ved sine 
mange Aftryk af Aktstykker, hvortil Originalerne 
nu ere tabte; vigtige Oplysninger findes ogsaa i 
hans Gesta et vestigia Danorum extra Daniam 
(»om, hvad Danskere have udført, og om de 
Spor, de have efterladt sig uden for Danmark«). 
Pontoppidan var for øvrigt et Mønster paa, hvad 
Tiden kaldte en »Polyhistor«, o: en lærd, der gav 
sig af med mange forskellige Videnskaber. Et af 
hans mest agtede Værker er saaledes Den danske 
Atlas, en i syv Bind med stor Flid udført stati- 
stisk-topografisk Beskrivelse af Danmark; i Natur- 
videnskabens Tjeneste virkede han ved sit Forsøg 
til Norges naturlige Historie, som Sproggransker 
ved en Samling af rare [o: sjældne] norske Ord, 
der syntes ham egnede til at afløse de i Sproget 
indvandrede fremmede, samt ved en god Afhand- 
ling om sønderjydsk Mundart, hvilken han hæv- 
der som ægte og oprindeligt dansk. 

Studiet af nordisk Maal fremmedes med stor 
Flid af Frederik Rostgaard. Han levede 1671 
— 1745; efter i en Række af Aar at have studeret 
i Udlandet (Jura, gamle Sprog og Historie) blev 
han Gehejmearkivar og optagen i Adelstanden — 
han var meget rigt gift med en Halvsøster til 
Dronning Anna Sophia Reventlow. Rostgaard«. 

litterære Hovedbedrift er de udførlige Samlinger 
til en dansk Ordbog, som han tilvejebragte til 
Dels paa Grundlag af Peder Syvs efterladte Papi- 
rer; Værket blev aldrig fuldendt eller trykt; det 
findes nu, i 21 Foliobind, paa det kongelige Bibliotek. 
En langt rigere Begavelse var Jens Højs- 
gaard, der var født 1698, i en Række af Aar 
var Universitetspedel og døde som Klokker ved 
Trinitatis Kirke 1773. Af Sprogkundskaber, er- 
hvervede ved Læsning, havde han maaske ikke 
særdeles mange ; det nordiske Oldsprog kendte han 
i alt Fald ikke stort til. Men han havde et over- 
ordentlig fint Øre for Modermaalets Ejendommelig- 
heder, var en glimrende Iagttager, især paa Lyd- 
lærens Omraade, og lagde med en ofte helt for- 
bavsende Genialitet sine paa egen Haand erhvervede 
Resultater for Dagen. Foruden et Par mindre 
Afhandlinger, af hvilke Om nogle Stykker i den 
danske Orthografi, hvori han kæmper for en for- 
nuftig og følgerigtig Retskrivning, er den vigtigste y 
udgav han en dansk Sproglære i to Dele, Accen- 
tueret og raisonneret Grammatica og Methodisk 
Forsøg til en fuldstændig dansk Syntax. Det sidst- 
nævnte Arbejde, der endnu ikke er afløst af noget 
bedre, udmærker sig »ved sin kunstrette Ordning, 
sin rige Samling af Eksempler og sine sproglige 
Regler, der ikke ænse herskende Misbrug« (N. M. 
Petersen); i det hele har Højsgaard Krav paa at 
nævnes som den skarpsindigste og nøjagtigste 
Gransker af dansk Sprog i Tiden før Rask. 

Et meget omfattende Materiale til Studiet af 
det gamle Nordens Historie og Kulturforhold ind- 
samlede den lærde Islænder Arne Magnussen, 
født 1663, død som Professor 1730, under et 
længere Ophold paa sin Fødeø; det var en uhyre 
Skat af gamle Haandskrifter, han førte til Dan- 
mark. Af den gik imidlertid omtrent to Tredie- 
dele tabt ved Ildebranden 1728; Resten, forøget 
med, hvad han senere bragte til Veje, bevares nu 
under Navn af den Arnæmagneanske Samling 
sammen med Universitetsbiblioteket. — En mærke- 
lig historisk Skribent var den ogsaa som rets- 
videnskabelig Forfatter kendte Sønderjyde An- 
dreas Højer, 1690 — 1739. Hans første Bog, en 
Kortfattet Danmarkshistorie, i hvis Fortale han 
skarpt angreb andre Historikere, deriblandt Hol- 
berg, vakte en Del Forargelse ved sine Udtalel- 
ser om forskellige Kongers Privatliv og blev for 
en Tid beslaglagt; dog blev Højer senere konge- 
lig Historiograf og omhandlede som saadan især 
Frederik den Fjerdes Historie med megen Dygtig- 
hed ; det meste af, hvad han skrev, var paa Tysk. 
Grundlægger af den kritiske Historieforskning i 
Danmark blev Hans Gram. Han var født 1685, 
Søn af en lærd jydsk Præst, af hvem han blev 
saa grundigt undervist, at han allerede som ung 
Student kunde forbavse Samtiden ved sine store 
Kundskaber, især i Græsk. I dette Sprog blev 
han i 1714 Professor og virkede nu i henved en 
Snes Aar mest som Filolog og Bibelkritiker, idet 

han dog ogsaa syslede med historiske Studier; 
til kongelig Historiograf udnævntes han i 1730, 
og Aaret efter blev han Gehejmearkivar. Som 
saadan fik han Adgang til en for en stor Del hid- 
til unyttet Skat af historiske Kildeskrifter, hvilke 
han brugte med overordentlig Skønsomhed, ikke 
mindst til at forsyne ældre Forfatteres Værker med 
Rettelser og Tillæg. Blandt hans herhen hørende 
Arbejder maa særligt nævnes den af Langebek 
fuldendte Udgave af Kristian den Fjeirtes Historie 
af Niels Slange (1657—1737) samt frem for alt 
Udgaven af Meursius's (en i sin Tid indkaldt 
Nederlænders) Historia Danica; Grams mangfoldige 
Noter til dette i sig selv ubetydelige og fejlfulde 
Værk udgøre tilsammen »ikke alene det ypperste 
af Grams Skrifter, men et endnu uundværligt 
Hjælpemiddel for enhver Gransker i Fædrelandets 
Historie«. Her som altid viser Gram, at »det 
gælder om ikke at gentage blindt hen, hvad der alt 
er sagt, men at prøve, hvad der siges, af hvem 
det siges, at afveje Kildernes Troværdighed og 
overalt nøje at klare sig, om det angivne er mu- 
ligt, om det er sandsynligt og rimeligt eller ende- 
ligt bevist. Kun gennem saadanne Særstudier 
kunne vi« — sagde han — »komme til et Fremskridt 
i den historiske Videnskab som det, hvortil man 
er naaet i Tyskland og Frankrig«. Frugterne af 
sine Granskninger fremlagde han dernæst i en 
Række Afhandlinger om mere eller mindre vigtige 
Emner, saa vel rent historiske som sproglige: Om 

Kristian den Andens Religionsre formation, om Kri- 
stian den Andens Medfølgere ud af Riget, For- 
bedringer til Valdemar Kristoffersens [Atterdags] 
Historie, om Krudtets Opfindelse og Brug i Dan- 
mark, om Ordet Arildstid, om Danske Ord og 
Talemaader, af det angelsaxiske Sprog forklarede, 
o. s. v. Disse Afhandlinger lod han trykke paa 
Dansk i de Skrifter, der udgaves af det efter hans 
Tilskyndelse i 1742 stiftede »Det kongelige danske 
Videnskabernes Selskab«, blandt hvis Medlemmer 
indtil vore Dage de mest fremragende lærde have 
sat en Ære i at regnes, og i hvis Samlinger mang- 
foldige Arbejder af stor Værd ere fremkomne. 
Andre Afhandlinger af Gram bleve skrevne paa 
Latin, i hvilket Sprog han rørte sig med større 
Lethed end i det danske, saaledes hans Under- 
søgelser over den danske og norske Litteratur før 
Universitetets Stiftelse, »et Mesterstykke af litterær- 
historisk Skildring, hvor man ikke ved, hvad 
man mest skal beundre, Tegningens Nøjagtighed 
eller Farvernes Livlighed«. Gram døde 1748. 
Noget sammenhængende Storværk fik han ikke 
efterladt sig, men hans Arbejder ere Vidnesbyrd 
om en saa fremragende Evne til »forsigtigt at faa 
adskilt Digt fra Sagn og Sagn fra historisk Sand- 
hed«, at de derved ere blevne af afgørende Betyd- 
ning for hele vor følgende Historiegranskning. 

I 1739 skaffede Gram, som var en rig og 
hjælpsom Mand, en fattig teologisk Kandidat, den 
jydske Præstesøn Jakob Langebek, en Plads 

ved det kongelige Bibliotek og gav ham omtrent 
samtidigt Ophold i sit Hus. Langebek havde alle- 
rede i en ganske ung Alder skaffet sig gode histo- 
riske Kundskaber og gjort sig kendt som Med- 
udgiver af Hefteskriftet Dånische Bibliothek; hos 
Gram vedblev han sine Studier af Danmarks Hi- 
storie og syslede tillige med Bearbejdelsen af det 
meget omfattende Ordbogsstof, som Rostgaard 
havde samlet. I 1745 stiftede han »Det kongelige 
Selskab for Fædrelandets Historie og Sprog«, som 
hvis Leder han udgav de seks første Bind af 
Danske Magazin med dets mange »Optryk af saa- 
danne sjældne historiske Aktstykker og lignende 
Dokumenter, som ere lidet kendte eller kunde be- 
frygtes helt at forsvinde ud af Verden« ; Indled- 
ningerne og Noterne skrev Langebek for største 
Delen selv og viste sig i disse Arbejder som en 
meget grundig Forsker og skarpsindig Kritiker. 
Ligesom Gram, hvem han afløste som Gehejme- 
arkivar, fik han kun udført selvstændige Værker 
af mindre Omfang; et Fortrin har han for sin 
Lærer: det, at han med langt større Omhu og 
Held end denne stræbte at holde Modersmaalet 
rent for fremmed Indblanding. Et af hans værdi- 
fuldeste Arbejder er den store Samling fædrelands- 
historiske Kildeskrifter, han udgav fra 1772, 
Scriptores rerum Danicarum medii aevi (»Den dan- 
ske Middelalders Historieskrivere« — Ælnoth, 
Svend Aagesøn, Thomas Gheismer o. s. v.). Han 
døde 1775. — Værdifulde Skrifter fra samme 

Tidsrum ere endvidere Tycho de Hofmans 
Historiske Efterretninger om velfortjente danske 
Adelsmænd og Laurids de Thurahs Den dan- 
ske Vitmvius med dens Billeder og Beskrivelser af 
mærkelige danske Bygninger. 

I det Spor, der var vist af »den lærde Tids« 
dygtige Naturgranskere og Matematikere, fulgte 
faa; dog fortjener Ole Rømers Lærling Peder 
Horrebow, en fattig Fiskersøn fra Løgstør, at 
nævnes. Han var født 1679, maatte kæmpe med 
de trangeste Kaar og blev først Student 24 Aar 
gammel; til Matematiker og Astronom opdrog han 
sig selv, indtil Rømer tog ham i sit Hus som 
Medhjælper. Først efter en lang Række af Lidel- 
ser og Krænkelser opnaaede han et Professorat 
ved Universitetet; baade før og senere udviklede 
han i Skrifter, der have skaffet ham et agtet 
Navn, Rømers og sine egne Lærdomme. Han 
døde 1764. 

— I det Holbergske Tidsrum var saa at sige en- 
hver studeret Person »Poet«, og en overvældende 
Mængde af dem lod deres Vers trykke. Det 
meste af, hvad der saaledes fremkom, var aand- 
løse Rimerier, smagløse og til det yderste unatur- 
lige og skabagtige; Tiden var dog fornøjet med, 
hvad der i saa Henseende bødes den; overalt i 
Læseverdenen skortede det paa Smag. De faa 
virkelige Digtere nød til Dels kun ringe Yndest, 
medens taabelige Rimsmede æredes højt; Falster, 



i by Google 



49 



Sorterup og Stub maatte træde i Skygge for 
Mænd som Reenberg og Wadskiær. 

Christian Falster var en Præstesøn fra 
Lolland, født 1690. Nitten Aar gammel, Aaret 
efter, at han ved sin Studentereksamen havde for- 
bavset Professorerne ved sine Kundskaber, blev 
han »Hører« ved Nykøbing Skole; tre Aar senere 
udnævntes han til »Conrektor« (Overlærer) ved 
Latinskolen i Ribe og endelig til dennes Rektor; 
som saadan indlagde han sig saa store Fortjene- 
ster, at Skolen sagdes under ham at være bleven 
til »et andet Athen« ; flere Gange blev der tilbudt 
ham Embede som Professor ved Universitetet, 
men han vægrede sig ved at modtage det, fordi 
Forholdene ved Højskolen dengang vare saaledes 
ordnede, at den Videnskabsmand, der f. Eks. 
»med Liv og Sjæl havde lagt sig efter de øster- 
landske Sprog, kunde blive nødt til at overtage 
Geometri, hvis første Elementer han næppe 
kendte«. Falster var en af sin Tids dygtigste 
Filologer, og i denne Egenskab var han kendt 
ogsaa i Udlandet. Hans Hovedværk paa dette 
Omraade var Amoenitates philologicae (»Filologiske 
Herligheder«). Titelen er vildledende; den skyldes 
heller ikke Falster selv, som vilde have kaldt 
Bogen »Sermones varii«, o: Blandede Afhandlin- 
ger. Med den klassiske Filologi har dette Værk 
paa nogle Kapitler nær »intet andet at gøre, end 
at det (desværre!) er skrevet paa Latin, hvilket 
Sprog Falster skrev mesterligt, om end just ikke 

4 

med den Renhed, som nu kræves, og at der sta- 
digt søges Paralleler for de deri behandlede 
Spørgsmaal fra de klassiske Skribenter. Ellers 
indeholder Værket en rig Fylde af Betragtninger 
over religiøse og moralske, litterære og sociale 
Spørgsmaal m. m., sædvanligt under Form af 
Referater af Samtaler. Disse vise os Forfatteren 
som en særligt i religiøs Henseende strengt kon- 
servativ Mand, derhos som en overordentlig 
human, grundigt gennemdannet og aandrig Per- 
sonlighed, og de yde overmaade rige Bidrag til 
at kaste Lys saa vel over Forfatterens egne per- 
sonlige Forhold som over det hele aandelige Liv 
i hans Samtid« (M. Cl. Gertz). — Sin digteriske 
Evne lagde Falster for Dagen i smukke Oversæt- 
telser af romerske Poesier (en Satire af Juvenal, 
O vids »Tristia«, o: Klagebreve); stærkest viser 
den sig dog i hans elleve originale Satimr, enkelt- 
vis udgivne 1720 — 1742. Saa vel ved sine Emner 
som ved hele sin Karakter adskiller Falsters 
Satiredigtning sig meget bestemt fra Holbergs; 
Forskellen kan man i Korthed betegne ved at 
fremhæve, at Falster i Grunden slet ikke er Ko- 
miker. Allerede i sit første satiriske Digt, Disse 
Tiders onde Optugtelse, svinger han uden et Smil 
paa Læben sin broddede Svøbe mod de Forældre, 
som lade deres Børn vokse op i Lediggang og 
Overdaadighed , uden Tugt og i Foragt for det 
hjemlige; de fortjene en Plads »ved Corfitz Ulfeids 
Side« ; i Den uforsvarlige Recommendation med 

Angrebene paa dem, der ved deres Indflydelse 
skaffe uværdige Personer Forfremmelse, i Gerrig- 
heds Afhandling, i Verden som et Dolhus (Galehus), 
i Om falske Venner o. s. v. er det »Harmen, der 
er Versenes Moder«. Selv hvor Satirernes Titler 
kunde synes at vise Slægtskab mellem de to, hver 
paa sin Maade moraliserende Digtere, er Ligheden 
kun af rent udvendig Art, hviler kun i Emnet: 
den unge Mand, som Falster lader komme hjem 
fra Den daarlige udenlandske Rejse, er ikke som 
Jean de France en Nar, der smører sig med 
Snustobak om Munden og knapper sin Kjole bag 
paa, men en i Udlandet bundfordærvet ryggesløs; 
i Satiren Den utidige Rangsyge er der intet Glimt 
af den godmodige Humor, der præger »Den hon- 
nette Ambition«. Medens Holberg væsentlig ser 
de menneskelige Fejl som Latterligheder og revser 
dem ved at lade dem fremtræde i komisk Belys- 
ning, tager Falster langt mere haardhændet paa 
Sagen; Daarskaben er for ham ikke til at le ad, 
men til at harmes over. Hvad der giver hans 
Satirer Værd, er da, næst Formens hele Klarhed, 
det forholdsvis rene Sprog og de kraftigt klingende 
Vers, først og fremmest det Vid og den Skarpsin- 
dighed, hvormed han opfatter, skildrer og revser 
Synd og selverhvervet Taabelighed. — Falster døde 
1752; i sine sidste ti Aar udgav han næppe andet 
end lidet betydelige Lejlighedsdigte. 

Jørgen Sorterup var født 1662 og døde 
1723 som Provst i Lyderslev i Stevns Herred, 

4* 



i by Google 



52 



hvor han en Række af Aar boede i Nærheden af 
Peder Syv, til hvem han kom til at staa i nært 
Forhold. Foruden nogle Afhandlinger om filolo- 
giske og nordisk arkæologiske Emner skrev han 
Lejlighedsdigte og plumpe, uvittige Satirer i Tidens 
almindelige skruede Stil; til en virkelig Digters 
Rang hæver han sig kun i sine i 1716 trykte fem 
Nye Heltesange om Kong Frederik den Fjerdes 
Sejervindinger 1715. Selv siger han i sit Indled- 
ningsdigt, at han vil »ret paa Gammeldags en 
Kæmpevise kvæde« ; det, mener han, passer bedre 
til Emnet end, som Tidens Smag maaske snarere 
kræver, at snakke op om Mars, om »den treforked 
Herre Neptunus« og om de »Nerides, der be- 
græde, at Havets Skryde-Strøm dem skænkte lut- 
ter Blod«. I Virkeligheden er det da ogsaa lyk- 
kedes Sorterup paa mange Steder at give en smuk 
Genklang af Folkevisens Toner, ikke mindst ved 
hele Versbehandlingen og ved sin Brug af Om- 
kvædet; helt har han ikke undgaaet den Slags 
noget søgte og kunstlede Vendinger og Billeder, 
som de fleste af hans samtidige svælgede i, men 
gennemgaaende ere Heltesangene jævnt og natur- 
ligt skrevne, kraftigt malende og stemningsfulde; 
ikke faa Enkeltheder have endog et helt storslaaet 
Præg. 

Tidsalderens ypperste verdslige Lyriker var 
Ambrosius Stub, Søn af en fynsk Landsby- 
skrædder og født 1705. Tyve Aar gammel gik 
han fra Odense Skole til Universitetet, men har 

næppe der studeret med synderlig Iver ; i alt Fald 
tog han aldrig nogen Embedseksamen og forlod 
omsider Hovedstaden for at søge sit Udkomme 
anden Steds. I en Række af Aar førte han et 
omflakkende Liv, snart i forskellige Købstæder 
eller paa Landet, og nærede sig vel ved at give 
Undervisning, snart paa Herregaarde, hvor han 
dels var Huslærer, dels Skriver; gift blev han, da 
han var tredive Aar gammel, men blev rimeligvis 
ikke længe efter Enkemand. Endelig havnede han 
i Ribe, hvor han de sidste Aar af sit Liv nærede 
sig ved at give nogle velstaaende Borgeres Børn 
Privatundervisning, og der døde han 1758 i stor 
Fattigdom. Af Stubs Digte blev næppe mere end 
et enkelt trykt, medens han levede, og det er der- 
for umuligt nu at faa Rede paa, hvor meget han 
har skrevet; først i 1771 udkom der en lille Sam- 
ling af hans Poesier; den er senere flere Gange 
optrykt i forøgede Udgaver. Vi kende ham nu 
som en fin og ejendommelig Lyriker, der i mær- 
kelig Grad har holdt sig fri for det Hang til 
Svulst og Forskruethed, som er fælles for næsten 
alle Tidens Poeter; det allermeste af, hvad han 
har efterladt sig, tiltaler ved Følelsens Friskhed 
og naive Elskværdighed og ved den Smag, hvor- 
med Udtrykkene ere valgte. Han er en varmt 
følende og oprindeligt livsglad Natur, hvem det 
ligger nærmest at se lyst paa Tilværelsen og 
glæde sig over Livet og det skabte; af alle dan- 
ske Digtere er han vel den første, hos hvem man 

— som i Sangen »Den kedsom Vinter gik sin 
Gang« og »Du dejlig Rosenknop« — møder ud- 
præget Kærlighed til Naturen og aaben Sans for 
dens Skønhed i smaat som i stort; om, at han 
har raadet over et ikke ringe Lune, vidne flere af 
hans improviserede Epigrammer. Ikke sjældent 
slaar dog hos den fattige og oversete Digter Livs- 
glæden over i et dybt Vemod, der afføder alvors- 
fulde Kvad, som i Skønhed og Inderlighed ikke 
staa tilbage for hans glade Sange; kendt er saa- 
ledes hans Mesterværk »Hvad vindes ved Verdens 
vidtløftige Hav« ; flere af hans bedste Digte ere 
»gudelige Arier«, der, baarne af dyb Alvor og 
inderlig Tro og udmærket velklingende, som de 
ere — Stub er overhovedet en af vore mest »mu- 
sikalske« Digtere — staa paa Højde med Brorsons 
ypperste Frembringelser. 

Stort Ry som Digter nød Tøger Reenberg, 
der var født 1656 og døde som Landsdommer i 
Jylland 1742. Mellem alle hans Frembringelser 

— Satirer, Læredigte, Lejlighedsvers, Viser o. s. v. — 
findes der næppe et eneste, der kan have Interesse 
for en Nutidslæser ud over den rent historiske; 
af Fantasi og sund Følelse er der lige saa lidt 
som af Lune og Smag, og det eneste Udbytte, 
hans Produktion kan give os, er en forøget Er- 
kendelse af, hvor daarligt Tiden overhovedet mæg- 
tede at skønne over, hvad der er Poesi, hvad 
ikke. Som et hans »Hovedværker« maa nævnes 
Forsamlingen paa Parnas, hvori han giver en Del 

nordiske Poeter — de tænkes samlede om Apollo 
og Minerva for at konkurrere til den Plads paa 
Digterbjærget, der er bleven ledig ved Arreboes 
Død — deres Skudsmaal; det andet er en Ars 
poética (rimet Afhandling om Digtekunstens Teori) 
aandløs overalt, i meget helt barnagtig. Det ene- 
ste af Reenbergs Digte, der i længere Tid holdt 
sig i Live i Folket, og som endnu af og til næv- 
nes til hans Ære, er den grovkornede Drikkevise 
»I et Vinhus jeg skal sige mit Farvel og sættes 
ned« ; ved den er der at mærke, at den er over- 
sat efter en tysk Sang, der igen er Omarbejdelse 
af en latinsk Original. 

Mere fornøjeligt kan det være at gøre sig kendt 
med et og andet af Christian Frederik Wad- 
skiærs Digte, for saa vidt disse ofte byde paa 
adskillig »ufrivillig Komik«. Han var født 1712 
og døde 1779; en Tid lang maatte han, der sad 
inde med ikke ringe Herredømme over Sproget 
og en udviklet Færdighed i at skrive letløbende 
Vers, nære sig væsentlig som Lejlighedspoet, men 
han naaede dog i en forholdsvis ung Alder at 
blive Professor ved Sorø Akademi og udnævntes 
senere til Professor i Latin ved Universitetet; til- 
lige fik han det Hverv som »Censor« at afgøre, 
hvilke danske Vers det maatte tillades at befordres 
i Trykken. Hans Samtid priste hans Værker i 
høje Toner; i Virkeligheden er han et rent Vræn- 
gebillede af en Digter; hans Syn paa Livet er 
indskrænket, hans Billedflom smagløs, ofte næsten 

til Grænsen af det afsindige; som Alvorsmand er 
han til det yderste svulstig, i sin Skæmt vidløs 
og raa. 

Højt over Mængden af Præster og andre, som 
skrev og udgav Salmer og aandelige Sange, hæver 
sig den aandfulde Digter Hans Adolf Brorson. 
Han var en Præstesøn fra Randrup i Sønderjyl- 
land og født 1694; i Attenaarsalderen kom han 
fra Ribe Latinskole til Universitetet, men endnu 
fem Aar efter var han ikke naaet saa vidt, at 
han kunde underkaste sig Embedseksamen. Grun- 
den hertil var ikke, at han lod det mangle paa 
Flid, men nærmest den, at han spredte sine Inter- 
esser paa forskellige Fag og foruden Teologi lagde 
sig efter Historie, Sprog og Naturvidenskaberne; 
saa stærkt anstrengte han sig for at skaffe sig 
Kundskaber, at han blev syg deraf og maatte ty 
til Hjemmet for at komme til Kræfter. Nogen 
Tid tilbragte han saa i Randrup — Faderen var 
død, Moderen gift med Eftermanden — og var 
derpaa Huslærer i Løgumkloster; under Opholdet 
der genvandt han sin Helbred saa nogenlunde; 
der var det vel ogsaa, han blev kristeligt vakt og 
ført ind i den Aandsretning , Pietismen, som han 
senere trofast fulgte; der endelig fik hans Stem- 
ningsliv Vækst ved Kærligheden til en ganske ung 
Pige, som senere blev hans Hustru. Næsten fire 
Aar tilbragte han i Løgumkloster; saa døde hans 
Stiffader, Præsten i Randrup, Brorson fik Løfte 

paa Kaldet og tiltraadte det i 1727 efter nu ende- 
lig at have taget sin teologiske Embedseksamen. 
I 1729 blev han Præst (»dansk Diakon«) i Tønder 
og traf der paa den Uskik, at man ved Gudstjene- 
sten, skønt der prædikedes paa Dansk, brugte tyske 
Salmer. For at raade Bod derpaa lod han, der 
alt i Randrup havde begyndt sin Digtervirksom- 
hed, trykke adskillige Salmer, han dels havde for- 
fattet, dels oversat fra Tysk; de udkom i smaa 
Hefter. Af disse indeholdt det første, fra 1732, 
ti »Jultsalmer, enfoldig og i Hast sammenskrevne«, 
deriblandt flere af Brorsons allerkosteligste Frem- 
bringelser : I denne søde Juletid, Den yndigste Rose 
er funden, Her komme dine arme smaa og Mit 
Hjerte altid vanker; senere kom »Paaskesalmer« i 
flere Hefter, og i 1739 samledes det hele samt 
adskilligt nyt i en større Bog, Troens rare Klenodie. 
Denne indeholder 257 Salmer, af hvilke dog om- 
trent de to Trediedele ere Oversættelser; blandt 
Originalerne findes foruden de allerede nævnte 
saa fortræffelige Ting som Et helligt Liv, en salig 
Død, Jeg gaar i Fare, hvor jeg gaar og Op, al 
den Ting, som Gud har gjort. Til Biskop i Ribe 
Stift udnævntes Brorson i 1741, efter at hans 
Digtning havde bragt ham i Gunst hos Kong Kri- 
stian den Sjette. Sit Embede røgtede han, der 
var en mild og elskelig Mand, men dog, naar det 
gjordes nødigt, kunde optræde med Myndighed, 
meget samvittighedsfuldt, og hans Ry som Prædi- 
kant var ikke ringere end det, han nød i Egen- 

skab af Salmedigter. Han døde 1764 og efterlod 
sig i Haandskrift en Del aandelige Sange, der af 
hans Søn bleve udgivne under Titelen Svanesang, 
Ikke faa af dem ere uden Værd, men Samlingen 
indeholder dog blandt sine 70 Stykker udmærkede 
Ting, først og fremmest det vidunderligt længsels- 
fulde Suk efter Forløsning fra »Verdens Jammer- 
dal« : Her vil ties, her vil bies. 

Som alle ægte Digtere har Brorson Krav paa 
at dømmes og værdsættes efter sine bedste, virke- 
lig beaandede Frembringelser; hvad der ikke duer, 
kan og bør man lade ligge. Nægtes kan det 
imidlertid ikke, at meget af det, han efterlod sig, 
er uden poetisk Værd; en Del af hans Salmer 
ere kun rimet Prosa, i andre er Tonen snart i 
høj Grad overspændt, snart sygeligt klynkende. 
Sammenlignes han med Thomas Kingo, vil man 
finde, at han er en mindre kraftig, en langt blø- 
dere, mere sværmerisk-romantisk Natur end denne, 
over hvis pragtfulde Billedsprog han lige saa lidt 
raader som over hans mægtige Tonefald. Bror- 
sons virkelig fortræffelige Salmer — og af dem er 
der mange — ere imidlertid ikke alene ligesom 
den store Forgængers prægede af den dybeste 
Tro og den inderligste Kærlighed til Gud, men 
ogsaa baarne af en ofte helt gribende Stemnings- 
fylde, en egen andagtvækkende Lyrik, der kom- 
mer herligt til Orde i de ofte med fremragende 
Kunst magtede Versformer. Af alle danske Dig- 
tere før Evald er Brorson den mest glimrende 

Versifikator ; at han som saadan undertiden falder 
ud i tomt Kunstleri, saa det hele bliver Kling- 
klang, hænger lige saa nøje sammen med Tidens 
Smag, dens Hang til Pynt og Snørkler, som det, 
at hans Stemning ikke sjældent slaar over i svøm- 
mende Sentimentalitet, hænger sammen med den 
udprægede Pietisme. 

— Blandt de Skrifter, som i det foregaaende 
ere nævnte, er der kun faa, der med nogen Ret 
kunne regnes for »Morskabslæsning«, og fra ældre 
Tid forelaa der ikke meget af den Slags; nogle 
mere eller mindre moderniserede Middelalders- 
romaner og Fortællinger som den om Olger Dan- 
ske, om Karl den Store, Roland, Hr. Peder med 
Sølvnøglen, De syv vise Mestre o. s. v. optryktes 
vel stadigt, og allerede i Begyndelsen af Aarhun- 
dredet fandt driftige Boghandlere (Bogtrykkere) 
deres Regning ved at lade fremmede Prosahistorier 
af nyere Oprindelse oversætte og udgive paa Dansk. 
Men det var dog først i Holbergs Tid, at man ret 
tog fat paa ved Indførelsen af udenlandske Sager 
at imødekomme de nogenlunde oplystes Trang til 
anden Læsning end den væsentligt opbyggelige ; fra 
Frankrig og England forsynede man sig da med 
Fortællinger og Romaner. I 1727 kom saaledes 
en Fordanskning af Fénélons Telemaque, en »Stats- 
roman, hvilken under det eftertænkelige Levneds 
Beskrivelse om Telemacho, Ulyssis Søn, forestiller, 
hvorledes kongelige og fyrstelige Prinser paa den 
artigste Maade til den retskafne Statskunst og 

Sæders Lærdom ere at anføre og ledsage« ; Bogen 
var skreven som Vejledning for en fransk Kron- 
prins, der skulde lære Regentens Pligter at kende, 
men i det hele saa rig paa livlige Skildringer og 
almindelig »god Morale«, at det vel kan forstaas, 
at den fik Udbredelse i vide Kredse ogsaa hos 
os. Endnu større Lykke gjorde Engelskmanden 
Richardsons Romaner, da de fra 1731 udkom i 
dansk Oversættelse, først »Clarice, det er den for 
sin Dyd og Dejlighed prisværdigste, men derhos 
ulyksaligste Hertuginde af Miland«, dernæst »Pa- 
mela eller den belønnede Dyd«. Den sidstnævnte, 
der er affattet i Brevform, hørte i lang Tid til 
»den fine Verdens« Yndlingslæsning ; Holberg selv 
regner den blandt de »gode Romaner, saasom den 
er fuld af adskillige gode Sentimens*) og viser 
Eksempel paa Dyd og Ærlighed« ; nu ville kun de 
færreste have Taalmod nok til at arbejde sig gen- 
nem dens fire tykke Dele med deres udtværede 
Skildringer af de menneskelige »Passioner«, deres 
Redegørelse for, hvorledes det. gaar »en fa tig ung 
Kammerpige, som en stor Herre havde forelsket 
sig udi, og som han med Vold og al optænkelig 
List søgte at overvinde; men hendes Dj r d og 
Kyskhed var saa stor og bestandig, at hun ved 
intet Middel kunde bringes til at accordere**) 
ham nogen usømmelig Faveur***), hvorudover 

*) Følelser. 
**) tilstaa. 
***) Gunst. 

hans ublu Elskov omsider forvandledes til Estime 
og Admiration *), saa at han, uanset Standens 
Ulighed, tog hende til Ægte.« Sentimental er 
Bogen til det yderste, og dens Personer i tilsva- 
rende Grad blottede for sand Menneskelighed; 
dens Moral samler sig i Hævdelsen af, at »Dyden 
er den elskværdigste og fortræffeligste af alle Ting 
i Verden«. — Langt sundere Læsning bød Daniel 
Defoes Fortælling, der 1741 udkom paa Dansk 
under Titlen »Den navnkundige Englænder Robin- 
son Crusoes Levned og meget sælsomme Skæbne«, 
og som mødtes med saa meget Bifald, at den 
fremkaldte en Mængde mere eller mindre tarvelige 
Omarbejdelser, Fortsættelser og Efterligninger. 

— Allerede i 1749 taler Holberg om den 
fremblomstrende periodiske Litteratur, om de 
mangfoldige Tidsskrifter, der, fra først af indret- 
tede efter engelsk Mønster (Spectator, o : Tilskuer), 
søgte at virke ved oversatte og originale Afhand- 
linger af moraliserende, filosofisk eller paa anden 
Maade oplysende Indhold. Flere af dem fik ikke 
ringe Udbredelse; de vare gennemgaaende skrevne 
i populær Form og have i det hele virket stærkt 
paa Almenheden, ikke mindst ved at tilskynde 
Læserne til at sysle med og tænke over Emner, 
som de fleste af dem hidtil havde regnet for sig 
uvedkommende eller endog ingen Anelse haft om. 
De ældste af disse Tidsskrifter vare oversatte fra 

* Agtelse og Beundring. 

fremmede Sprog, Svensk og Engelsk, men allerede 
før Midten af Aarhundredet udgav Jørgen Riis 
det første originale, der kaldtes Den danske Spec- 
tator; fra et frisindet Standpunkt og ikke uden 
Vid søger han at paavise og at revse de Laster 
og Taabeligheder, der efter hans Mening staa den 
sunde menneskelige Udvikling haardest i Vejen, 
ikke mindst Hykleriet, det lærde Pedanteri og 
Foragten for det nationale; saavel i Livssyn som i 
Fremstillingsmaade og Stil viser han sig i ikke 
ringe Grad paavirket af Holberg. Betegnende for 
Tidsaanden er det, at et af Periodens mest læste 
og indflydelsesrige Tidskrifter udgaves af en i 
København bosat Tysker og paa dennes Moders- 
maal; det hed Der Fremde, og dets Udgiver Jo- 
hann Elias Schlegel. Da Schlegel som fem- 
ogtyveaarig Mand kom til Danmark, havde han 
allerede vundet et agtet Navn som Skuespildigter; 
nu begyndte han at lægge sig efter dansk Sprog 
og Historie og blev nogle Aar senere, yndet og 
anbefalet, som han var, af Holberg, udnævnt til 
Professor ved Sorø Akademi. Sit Tidsskrift udgav 
han i 1745 — 46; det er helt igennem livligt og 
smagfuldt skrevet, dets Satire lys og lemfældig; 
for Eftertiden har det Værd ved sin Rigdom paa 
kulturhistoriske Oplysninger og ved sine klare og 
sunde Domme over Tidens Forhold og Litteratur. 

